Trizegved sizunvez war ar bloaz (C) - Le Diocèse de Quimper et Léon\nAccueil - Trizegved sizunvez war ar bloaz (C)\nTrizegved sizunvez war ar bloaz (C)\nEuz ar 26 a viz Mezeven d’an 2 a viz Gouere 2022\nTrizegved sul war ar bloaz (C)\n51 O veza ma oa o tostaad an amzer evid Jezuz da veza douget d’an Neñv, ez eas en hent, youl ennañ, war-zu Jeruzalem.\n52 Kas a reas kannaded en e-raog. Mond a reas ar re-mañ en hent ha digouezoud en eur vourhadenn Samaritaned, evid reñka kement a oa réd. 53 Med ne fellas ket da re-mañ digemer anezañ, abalamour ma oa o vond war-zu Jeruzalem.\n54 O kleved kement-se, e lavaras Jakez ha Yann, diskibien dezañ :\n— « Aotrou, ma kerez, e roim urz d’an tan da ziskenn euz an neñv evid distruja anezo ».\n55 Trei a reas Jezuz war-zu enno, ha gourdrouz anezo. 56 Hag ez ejont d’eur vourhadenn all.\n57 Dre ma oa Jezuz oh ober hent, e lavaras eun dén dezañ :\n— « Mond a rin en da heul, e kement leh ma ’z i.\n58 Respont a reas Jezuz dezañ :\n— « Bez’ o-deus al louarned o zoullou, laboused an neñv, o neiziou. Mab an Dén a-vad, n’e-neus leh e-béd da lakaad e benn da ziskuiza ».\n59 Da unan all, e lavaras :\nRespont a reas an dén :\n— « Laosk ahanon da vond da zebelia va zad da genta.\n60 Ha Jezuz dezañ d’e dro :\n— « Laosk ar re varo da zebelia o zud varo. Evidout-te, kerz da embann Rouantèlèz Doue ».\n61 Lavared a reas unan all dezañ c’hoaz :\n— « Aotrou, mond a rin d’az heul, med a-raog, ro aotre din da lavared kenavo da dud va ziad ».\n— « N’eo ket greet evid Rouantèlèz Doue, an hini a zell a-dreñv, goude beza kroget en alar ».\nMz 8, 18-22\n18 Pa welas Jezuz e oa e-leiz a dud en-dro dezañ, e roas urz da vond en tu all d’al lenn. 19 Tostaad a reas eur skrib outañ hag e lavaras dezañ :\n— « Mestr, mond a rin d’az heul n’eus forz da beleh ez i ».\n20 Med respont a reas Jezuz dezañ :\n— « Bez’ o-deus al louarned o zoullou, ha laboused an neñv, o neiziou ; Mab an Dén a-vad n’e-neus leh e-béd da lakaad e benn da ziskuiza ».\n21 Lavared a reas dezañ unan all, diskib dezañ :\n— « Aotrou, laosk ahanon da vond da zebelia va zad da genta ».\n— « Deus d’am heul, ha laosk ar re varo da zebelia o re varo ».\nMz 8, 23-27\n23 Sevel a reas Jezuz er vag, an diskibien o tond d’e heul. 24 Ha setu ma tirollas eur gwall daol-amzer war ar mor, ken ma oa goloet ar vag gand an tarziou. Kousket e oa Jezuz avad. 25 Tostaad a reas an diskibien outañ, ha dihuna anezañ en eur lavared :\n— « Mestr, deus da zavetei ahanom ! Emaom o vond da goll ».\nSavet neuze en e zav, e hourdrouzas an aveliou hag ar mor, hag e renas eur peoh kaer.\n27 Chom a reas an diskibien estlammet, hag e lavarent :\n— « Peseurt dén eo hemañ ’ta, pa zent outañ an aveliou hag ar mor zokén? »\nMerher 29 a viz Mezeven\nSant Pèr ha sant Paol, ebestel\n— « Eüruz out, Simon, mab Yonaz, rag n’eo ket ar hig nag ar gwad eo o-deus roet dit da anaoud an dra-ze, med va Zad hag a zo en neñv. 18 Ha me a lavar dit : Te zo roh, ha war ar roh-se e savin va Iliz, ha ne vo biken galloudegeziou ar Maro treh dezi. 19 Dit e roin alhweziou Rouantèlèz an Neñv : kement az-po liammet war an douar, a vo liammet en neñv, ha kement az-po diliammet war an douar, a vo diliammet en neñv ».\nMz 9, 1-8\n1 Sevel a reas Jezuz en eur vag, treuzi al lenn, ha mond en e gêr, Karfanaom. 2 Ha setu ma oe digaset dezañ eun dén seizet, astennet war eur gwele. O weled o feiz, e lavaras Jezuz d’an dén seizet :\n3 Ha setu ma lavaras lod euz ar Skribed enno o-unan :\n— « Blasfemi a ra an dén-ze ! »\n4 — « O houzoud ar péz a oant o soñjal, e lavaras Jezuz dezo :\n— « Perag maga soñjou fall en ho kalon ? 5 Petra eo an êsa : Lavared : Pardonet eo dit da behejou, pe lavared : Sav ha kerz ! Ahanta ! evid ma ouezot e-neus Mab an Dén, war an douar, galloud da bardoni ar pehejou : 6 « Sav ! emezañ neuze d’an dén seizet, kemer da wele, ha kee d’ar gêr ».\n7 Sevel a reas an dén, ha mond d’ar gêr. 8 O weled kement-se, e krogas an dud aon enno, hag e rentjont gloar da Zoue, evid beza roet eur seurt galloud d’an dud.\nMz 9, 9-13\n9 En eur vond kuit euz Kafarnaom, e welas Jezuz eun dén, Maze e ano, azezet ouz e vureo a daillanter, hag e lavaras dezañ :\nSevel a reas an dén, ha mond d’e heul.\n10 E-pad ma oa Jezuz ouz taol, en ti, e teuas kalz a bublikaned hag a beherien da gemered plas asamblez gantañ hag e ziskibien. 11 O weled kement-se, e lavare ar Farizianed d’e ziskibien :\n— « Perag ema ho Mestr o tebri asamblez gand ar bublikaned hag ar beherien ? »\n12 Klevet e-noa Jezuz, hag e lavaras :\n— « N’eo ket an dud yah eo o-deus ezomm euz ar medisin, med ar re glañv. 13 Kit da zeski petra a dalv ar homzou-mañ : « Trugarez eo a glaskan, ha n’eo ket provou ». Rag n’on ket deuet da helver tud just med peherien ».\nMz 9, 14-17\n— « Perag ’ta, en-dra ma reom yun, ni hag ar Farizianed, ne ra ket da ziskibien-te yun ?\n16 « Dén e-béd ne gemer eur peñsel nevez da lakaad war eur péz dillad koz ; rag sacha a ra an tamm nevez war an tamm dillad koz, ha ne vo nemed brasoh a ze ar rogadenn.\n17 « Ha ne vez ket lakeet gwin nevez e sehier-lèr koz ; a-hend-all e tarz ar zehier-lèr hag e vez skuillet ar gwin, ha kollet ar zehier-lèr. Er hontrol, lakeet e vez ar gwin nevez e sehier-lèr nevez, hag e vez mired evel-se an eil hag egile ».


Eurystheüs - Wikipedia\nEurystheüs (Εὐρυσθεύς Eurystheús e gregach), a oa mab da Sthenelos ha da Nikippe (pe Menippe), ha roue Argolis, ar vro a oa enni an div gêr-mañ, Mykenai ha Tiryns.\nHerakles o tegas hoc’h-gouez Erymanthos da Eurystheüs, kiliks dremmoù ruz a Oltos, war-dro 510 kent JK , mirdi al Louvre.\nKenderv e oa da Herakles, a oa bet kondaonet da vezañ sklav dindanañ.\n1 Penaos e oa ganet\n2.1 Torfed an haroz\n2.2 Daouzek trevell Herakles\n3 Goude marv Herakles\n4 Goude e varv\nPenaos e oa ganetAozañ\nBrazez e oa Alkmene diwar Herakles, hep gouzout avat e oa Zeus, mestr an doueed, an hini a oa gwir dad he bugel, illurañ haroz a voe biskoazh.\nHera, pried Zeus, ur c'horfad gwarizi en enni peogwir ne oa ket hi a oa bet dibabet da vezañ mamm an haroz meur-se, ha peogwir e oa bet he fried doueel o c'hoari ur wreg all, a reas he soñj mirout outañ da vezañ roue Argolis war-lerc'h e dad. Zeus a oa bet genaouek a-walc'h da gemenn e oa an haroz war-nes bout ganet, pa zisplegas dirak an doueed all: « Feteiz e vo ganet un haroz eus ur vaouez a zo a wad gant Zeus end-eeun, ha roue e vo war an holl re a zo o chom en-dro dezhañ ».\nDres d'ar poent-se e oa gwreg Sthenelos o tougen ivez abaoe seizh miz. Ret eo kompren neuze e oa ar Sthenelos-se o tont eus ul lignez diwar Perseüs, hag e vab-eñ ivez a oa ken barrek ha Herakles da seveniñ an diougan. Gwellañ pezh zo, Amfitryon, pried Alkmene, en doa lazhet roue Mykenai, Elektryon, a oa breur da Sthenelos, ha ne oa ket chomet Elektryon da zaousoñjal na da c'hortoz ken e vije pedet, lammet e oa kerkent war ar gador-roue.\nKarget e voe neuze Eileithyia, doueez ar gwilioud, da hastañ buan reiñ buhez da Eurystheüs ha da ziwezhataat he gwentloù da Alkmene. Met ur vatezh, Galinthias, a lakaas an doueez, dre widre, da zilezel he mennad. Tremen a reas an amzer, ha re ziwezhat e voe da Herakles klask seveniñ diougan e dad Zeus.\nHa setu penaos e voe Eurystheüs an hini a voe roue Argolis ha n'eo ket Herakles.\nTorfed an harozAozañ\nE genderv Herakles a oa peget ur barrad konnar ennañ ken en devoa lazhet e wreg Megara hag o bugale. Evit bezañ gwalc'het eus an torfed-se e oa aet da gêr Delfi, da welout ar Pythia, ar velegez a veze o lavarout orakloù an doue, da c'houzout penaos reiñ an dic'haou eus e dorfed. Hag ar velegez da lavarout dezhañ labourat evit Eurystheüs, e enebour a-gozh, ha d'ober ar pezh a c'hourc'hemennje, da lavarout eo dek trevell da gentañ.\nDaouzek trevell HeraklesAozañ\nDroug ouzh e genderv Herakles en devoa Eurystheüs, gwarizi ouzh e nerzh. Neuze e roas dezhañ dek trevell d'ober, traoù diaes-bras, ha n'halle nemet mab Zeus ober.\nDa gentañ ne oa nemet dek trevell da gas da benn, met Eurystheüs a lavaras ne gonte ket lazhañ naer-zour Lerne penegwir e oa bet sikouret gant Iolaos. Goude-se, war-lerc'h tro marchosioù Augeias e lavaras heñvel, war-zigarez m'en devoa Herakles goulennet arc'hant digant ar roue. Setu perak e rankas ober daouzek trevell a-benn ar fin.\nUn den spontik eo Eurystheüs : pa deu Herakles d'e gaout gant kroc'hen leon Nemea ez a da guzhat en ur jarl arem.\nGoude marv HeraklesAozañ\nKlask a reas Eurystheüs distruj bugale niverus Herakles, an Heraklided (Heracleidae), hag Hyllos en o fenn. Keiks, roue Trac'his, ne fellas ket dezhañ o degemer rak aon rak Eurystheüs, prest d'ober brezel dezhañ ma raje displijadur d'e amezeg. Tec'hel a rejont da Aten neuze. Degemeret e voent gant Demofon, staliet gantañ e kêr Marathon.\nHag Eurystheüs da glask arsailhat kêr Aten, ma voe faezhet. Meur a zoare zo da fin Eurystheüs, ha da betra a c'hoarvezas d'e gorf.\nSkampañ kuit a reas eus Attika, hag Hyllos, mab da Herakles, a lazhas e heskinerien e strizh-douar Korinthos.\nHervez un doare all e voe tapet, ha lakaet d'ar marv war urzh Alkmene, en desped da enebiezh pobl Aten. Dre ma o devoa klasket e saveteiñ e prometas Eurystheüs e vije gwarezet o bro diouzh an alouberien gant e gorf; neuze e voe beziet en harzoù.\nGoude e varv en em zrailhas an daou vreur Atreüs ha Thyestes, a oa chomet er gêr, da c'houzout piv a renje. Harluet e voe Thyestes gant Atreüs.\nAdtapet diwar « https://br.wikipedia.org/w/index.php?title=Eurystheüs&oldid=1946139 »\nKemm diwezhañ d'an 14 C'hwe 2022 da 07:27\nKemmoù diwezhañ degaset d'ar bajenn-mañ d'an 14 C'hwe 2022, da 07:27.


"Un doare kehentiñ ne c’haller ket ober heptañ eo internet hiziv an deiz", eme Patricia Cousin, maerez Pleveleg - .BZH - L'extension internet de la Bretagne\nPleveleg zo ur gumun vihan war ar maez en Il-ha-Gwilen. E miz Kerzu e oa bet lakaet he lec’hienn internet nevez enlinenn gant an ti-kêr. Setu a oa un digarez evit cheñch ivez anv an domani. Pemp miz zo e teu ar gumun war wel gant « pleumeleuc.bzh« . Patricia Cousin, maerez Pleveleg, a gomz en-dro eus ar pezh en doa broudet anezhi, hag he skipailh, d’ober gant ar.BZH, hag ivez eus penaos e oa bet lakaet al lec’hienn war-sav. Pennad-kaoz.\n.BZH : Hervezoc’h, perak e tle ur gumun a-ziwar ar maez bezañ enlinenn ?\nPatricia Cousin : Ret eo mont war-raok asambles gant an amzer. Un doare kehentiñ ne c’haller ket ober heptañ eo internet hiziv an deiz, evit ur gumun vihan zoken. En amen d’an holl ha marc’had-mat eo. Gant se ez eo aesoc’h krouiñ liammoù gant an annezidi.\n.BZH : En ho lec’hienn web e pouezit war ar « selaou oberiat », ha prometiñ a ra an ti-kêr ober gantañ. Penaos e c’hallit bezañ sikouret d’ober an dra-se gant al lec’hienn internet-se ?\nPatricia Cousin : Ul liamm etre an annezidi hag an ti-kêr eo al lec’hienn internet. Alies e klask tud kêr kaout respontoù diouzhtu p’o devez goulennoù pe pa ’n em gavont gant un diaester bennak. Gant internet e c’hallomp bezañ primoc’h ha respont buanoc’h da c’houlennoù an annezidi, a-benn daou pe dri deiz well-wazh. Dre se e c’hall ar re-se gounit amzer ivez, rak n’o devez ket ezhomm da vont d’an ti-kêr bep taol. Koulskoude e chom internet ur servij hag a gloka ar re all, ne glask ket kemer plas al liamm eeun gant an dud, ha gallout a ra an annezidi dont d’an ti-kêr bepred.\nPatricia Cousin : Roet hor boa lañs d’hol lec’hienn internet nevez e miz Kerzu. E 2002 pe e 2003 e oa bet gaet an hini gozh, ha ret e oa cheñch. Setu ma oamp en em soñjet war choaz an anv domani. Graet hon eus gant ar .BZH rak gantañ e weler aesoc’h ez omp ur gumun eus Breizh, ez omp e-barzh ar vro-se. Un digarez e oa ivez evidomp d’ober gant doareoù kehentiñ muioc’h stag-ha-stag, gant chomlec’hioù postel hag a glot gant hini hol lec’hienn internet (da skouer : mairie@pleumeleuc.bzh).\n.BZH : Penaos e vo brudet al lec’hienn nevez ?\nPatricia Cousin : N’eus servij kehentiñ ebet du-mañ, setu ne oamp ket e sell d’ober gant ur steuñv kehentiñ ispisial evit kemenn ar cheñchamant-se. Evit poent hon eus adkempennet talbenn hol lizheroù hag e kasomp posteloù eus chomlec’hioù gant .bzh, tra ken. E sell emaomp da embann ur pennad er c’hannadig-kêr da zont, da lakaat skritelloù en ti-kêr ivez, marteze.\n.BZH : Penaos e vez degemeret ho lec’hienn nevez ?\nPatricia Cousin : Evit poent n’eus bet lavaret netra dimp gant an annezidi. Un tammig abred eo, moarvat. En diavaez e vez degemeret kentoc’h mat al lec’hienn nevez gant .bzh. Kavout a ra d’hor c’hevelerien ez eo un dra dedennus, ha klask a reont gouzout ivez hag-eñ e vefe un dra vat evito ober gant ar .pzh evit o chomlec’hioù niverel. Ar gumuniezh-kumunioù, dreist-holl. Marteze e vo gwelet honnezh gant .bzh ivez a-benn nebeut…\nLennit ar pennad-kaoz gant Ludovic Jolivet, maer Kemper, amañ


Koadeg Białowieża - Wikipedia\nUr bizon europat\nKoadeg Białowieża (distaget [bʲawɔˈvʲɛʐa] e poloneg) (Puszcza Białowieska e poloneg, Белавежская пушча e belaruseg, Беловежская пуща e rusianeg) zo ur goadeg vras hag ur gwarezva natur war an harzoù etre Polonia ha Belarus. Bez' eo un aspadenn eus ar goadeg werc'h vras en em astenne el lodenn-se eus Europa gwechall.\nE-touez al loened a ra o annez enni e ranker menegiñ bizoned Europa, ur ouenn hag a zo bet darbet dezhi mont da get. Lakaet eo bet koadeg Białowieża war roll ar Glad bedel gant an UNESCO abaoe 1979 ha lakaet eo bet da warezva Natura 2000 gant Unaniezh Europa.\nAbaoe 1945 eo rannet ar goadeg e div lodenn : an eil e Polonia hag eben e Belarus. En holl en em astenn bremañ war 1 418,85 km², hag e Belarus emañ an darn vrasañ eus ar gorread-se. E lec'hioù zo ez eo ar vevenn etre an div vro ur skoilh evit monedone al loened, hag an douristed ivez. Emañ kêr velarusat Brest war-hed un 70 kilometr bennak diouzh ar goadeg, er c'hreisteiz.\nUNESCO (en) (fr)\nGwarezva Białowieża] (en) (pl)\nGwez gwarezva Białowieża (en) (pl)\nAdtapet diwar « https://br.wikipedia.org/w/index.php?title=Koadeg_Białowieża&oldid=1933251 »\nKemmoù diwezhañ degaset d'ar bajenn-mañ d'an 3 Gen 2022, da 07:39.


Sant-Pêr-ha-Mikelon - Wikipedia\n(Adkaset eus Saint-Pierre-et-Miquelon)\nSant-Pêr-ha-Mikelon (galleg ha stumm ofisiel: Saint-Pierre-et-Miquelon) a zo ur strollegezh tramor eus ar Frañs en Amerika an Norzh, e gwalarn ar Meurvor Atlantel, 25 km er-maez d’an Douar-Nevez (Kanada), e Pleg-mor ar Sant-Laorañs. Un enezeg eo hag a ya teir enezenn bennañ d’hec'h ober: Sant-Pêr, Mikelon ha Langlade, an div ziwezhañ-mañ a zo stag an eil ouzh eben gant un erv. 242 km² a zo en holl ha 6 290 a dud (e 2011) o vevañ eno.\nPelec'h emañ Sant-Pêr-ha-Mikelon.\nAnvet e oa da Santez Ursula gant ar merdeer portugalat João Álvares Fagundes e 1520, ha goude da Isle Sainct Pierre gant Jakez Karter pa tremenas eno e miz Even 1536, peogwir eo sant patrom ar beskaeterien.\nBro-C'hall Nevez, trevadenn Bro-C'hall, a voe kollet ganti e-pad Brezel Seizh Vloaz e kreiz an XVIIIvet kantved. Sant-Pêr-ha-Mikelon a oa bet kollet e 1713 avat abalamour da Feur-emglev Utrecht, hag adkemeret e voe gant Bro-C'hall gant Feur-emglev Pariz e 1763. Taget e voe gant ar Saozon met kadernaet e voe e oa da Vro-C'hall gant Feur-emglev Versailhez e 1783, hag ivez e-pad ar Restaorasion.\nUl lammgresk armerzhel en doe an enezeg e eil lodenn an XIXvet kantved gant pesketaerezh ar moru.\nE 1946 e teuas da vezañ un tiriad tramor, e 1976 un departamant tramor, e 1985 un strollegezh tiriadel hag e 2003 ur strollegezh tramor.\nUn enezeg a eizh enezenn eo Sant-Pêr-ha-Mikelon, 242 km² ganti. 26 km² eo Sant-Pêr, ha 86% eus ar boblañs enni, ha 216 km² eo Mikelon, teir gourenez enni. Treut ha garv eo an natur a gaver eno : taouarc'hegoù, stankoù, ur stêr, koadoù hanternozel. Enezigoù didud a zo ivez : île aux Marins, île aux Pigeons, île aux Vainqueurs ha Grand Colombier, a-vaez da Sant-Pêr.\nAdtapet diwar « https://br.wikipedia.org/w/index.php?title=Sant-Pêr-ha-Mikelon&oldid=1878048 »\nDernière modification le 4 Mez 2020, à 23:26\nKemmoù diwezhañ degaset d'ar bajenn-mañ d'an 4 Mez 2020, da 23:26.


Benjamin Ryan Tillman - Wikipedia\nBenjamin Ryan Tillman e 1910\nBenjamin Ryan Tillman, ganet d'an 11 a viz Eost 1847 hag aet da Anaon d'an 3 a viz Gouhere 1918, a oa ur politikour stadunanat eus an Democratic Party. Bez e voe gouarnour South Carolina etre 1890 ha 1894, ur senedour stadunanat etre 1895 betek e varv e 1918. Dreistbeliour gwenn, talañ a reas kreñv ouzh c'hoantoù gwirioù an afro-amerikaned. Tillman a oa e penn un unvez dammsoudardel gouennelour anvet Red Shirts (Rochedoù ruz) e-pad dilennadegoù feuls 1876 e South Carolina.\nEr bloavezhioù 1880, Tillman, ur perc'henn douaroù pinvidik, a oa deuet da vezañ dipitet gant pennoù ar Strollad Demokratel. En em lakaat a reas e penn ul luskad labourerien-douar wenn da c'houlenn reizhadurioù. Da gentañ e oa bet un taol bazh en dour, en desped da vezañ bet un awen anat da grouidigezh skol-veur Clemson evel skol labour-douar. E 1890, Tillman a oa deuet a-benn da vezañ mestr war skourr an Democratic Party, dilennet e oa bet evel gouarnour ar Stad.\nPevar bloaz e chomo er post, 18 Amerikan du a oa bet lazhadeget e South Carolina e-pad ar mare-se, an hini gwashañ en istor ar Stad. Tillman en devoa klasket stourm a-enep ar jahinerezoù, met eus an tu all e tifenne ar re gablus eus an torfedoù. Embann a rae e vefe prest da vezañ penn ul lazhadenn e-unan. E 1894, e fin e eil respetad, e oa bet dilennet da senedour stadunanat dre votadeg pennoù ar Stad.\nLudresadenn eus Tillman embannet er Chicago Tribune d'ar 27 a viz Du 1906, dres a-raok ur gomzadenn gantañ er gêr. Penaos e vo komzet gantañ, doare "Pitchfork Ben" (Back to the darkest Africa for the black man) pe evel ur senedour gwirion (peace on Earth).\nAdtapet diwar « https://br.wikipedia.org/w/index.php?title=Benjamin_Ryan_Tillman&oldid=1817083 »\nKemmoù diwezhañ degaset d'ar bajenn-mañ d'an 21 Kzu 2018, da 16:25.


Pajenn:Perrot - Bue ar Zent.djvu/359 - Wikimammenn\nPajenn:Perrot - Bue ar Zent.djvu/359\naluzen. Etreze eman ar peuc’h, an unvaniez hag ar garante o ren. Pa weler ar venec’h santel-ze, e c’heller lavaret : « Na kaer eo ho teltou, o Jakob ! Na kaer eo ho teltou, o Israël ! enne eman ar freskadurez hag an disheol ; henvel int ouz enezennou dudius en kreiz eur ster ; henvel int ouz tier en deus savet an Otrou Doue e-unan ! »\nEur manac’h a reas eun devez diou dorchen, elec’h unan en devoa urz d’ober, hag a lakas aneze en e brenestr da ziskouez. Pakom o gwelas hag a lavaras : « Setu aze labour c’hrêt ha poan gemeret evit an drouk-spered. »\nAr manac’h a renkas, eun dorchen en pep dorn goulenn pardon da vezan diskouezet, evel e beadra, ar pez a oa da Zoue. Kondaonet e oe, ouspen, da chom en e beniti, epad pemp miz, d’ober diou dorchen bemde, hep magadurez-all ebet nemet bara, holen ha dour, evit deski d’ezan senti.\nEr bla 348, ar vosen a reas eur rins war menec’h Pakom. Ouspen kant aneze a varvas ; e-unan e kouezas klanv.\nPa oe war e dremenvan, e c’hoantaas, eur wech c’hoaz, gwelet e venec’h, hag o vezan o bodet endro d’e wele, e lavaras d’eze : « Ma bugale muian-karet, mont a ran etrezek ar bed-all ; gwelet a ran ma êl mat ouz ma gervel ; dalc’het don en ho spered ar gelennadurez am eus roët d’ac’h, tec’het diouz an heretiked. Petronius, ho preur, en deus ar pez a zo red da gaout evit bezan ho pastor ; kemeret anezan ; ne fell ket d’in ho lezel emzivad. »\nOber a reas sin ar groaz ha tremen a reas d’ar 14 a viz mae 348.\nWar an douar-man hag en nenv, evel ma lavar d’imp an abostol sant Pol, n’eus nemet eur mestr hag eun ôtrou hag eo Doue, an hini en deus krouet pep tra hag a vir ar bed en e zav.\nPep glin, eme an Aviel, a dle plegan dirazan, en nenv, war an douar hag en ifern ; da welet en deus dre-oll, ha pep-hini a dle ober bepred herve e c’hourc’hemenn.\nEtrezan hag etrezomp ez eus tud o terc’hel e blas ; ar re a zo en penn an Iliz o deus da welet war dreo ar relijion ; ar re a zo en penn ar Gouarnamant o deus da welet war dreo ar vro. Galloud an eil hag egile a deu eus krec’h ; gourc’hemenn a dleont, ha senti a dleer oute ; mont a rer enep Doue, pac’h eer en o eneb.\nAn Iliz hag ar Gouarnamant a zo diazezet war an tiegez ; kerkent ha ma teu ar men-diaze-ze da lôskàt, ar sosiete a-bez a deu da\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/359&oldid=140621 »


hanter - Wikeriadur\n1.4.4 Gerioù kevrennek\nKavet en henvrezhonek hanter.\nMeneget er C'hatolikon (hanter).\nDa geñveriañ gant ar gerioù hanner en kembraeg, hanter en kerneveureg.\nhanter /ˈhãntɛr/ gourel (liester hanterioù) ; kemmadur dre vlotaat war e lerc'h peurvuiañ\nUnan eus an div rann gevatal a ya d'ober un hollad.\nAn hanter eus un dra:\nEn Rom, ouzhpenn an hanter eus an dud a zo sklavourien. — (Yann-Vari Perrot, Erwan ar Moal, Bue ar Zent, Montroulez, 1912, p. 133.)\n[...] : an hanter eus korf Mari-Jan Helari a oa e-pign er-maez eus he gwele, ar penn war ar bank-tosel. — (Anatol ar Braz, lakaet e brezhoneg gant Erwan ar Moal, Mojenn an Ankou, Mouladurioù Hor Yezh, 1986, p. 66.)\nAnat eo e teuas er bed e-kerz an eil hanter eus an triwec'hvet kantved, [...] — (Yeun ar Gow, E Skeud Tour Bras Sant Jermen, eil emb. Al Liamm, 1978, p. 7.)\nHanter un dra:\nDiaes-bras e oa d'an daou charretour bale gant an erc'h a dapas dezho dizale betek hanter o c'hof-gar. — (Yeun ar Gow, E Skeud Tour Bras Sant Jermen, eil emb. Al Liamm, 1978, p. 21.)\nAr batatezenn-mañ a ya da fall : breinañ a ra betek he hanter. — (Jules Gros, Le trésor du breton parlé Troisième Partie, 1974, p. 142.)\nFilip a valeas 'hed ar skourr, a blege gantañ ken na edo e-unan en dour betek e hanter ; [...]. — (Lan Inizan, Emgann Kergidu 1, Brest, 1877, eil emb. Al Liamm 1977, p. 224.)\nlabourat war an hanter gant unan bennak\nfaoutañ, rannañ, terriñ, troc'hañ, dre an hanter:\nUn dorzh troc'het dre he hanter. — (Jules Gros, Le trésor du breton parlé Troisième Partie, 1974, p. 142.)\nAn tu a zo an hanter euz al labour. — (Jules Gros, Le trésor du breton parlé Troisième Partie, 1974, p. 302.)\nbezañ hanter : gant an hanter eus al labour\n-N'omp ken 'met hanter c'hoazh. — (Jules Gros, Le trésor du breton parlé Troisième Partie, 1974, p. 143.)\nBetek an hanter ;\ndirak un anv-kadarn (hervez Yezhadur Kervella e vez graet ar c'hemmadur dirak an anvioù lies hepken, met skouerioù kontrol zo)\n(hep ar c'hemmadur, renket hervez urzh al lizherenneg) : hanter dousenn, Hanter Eost, hanter dousennad, hanter gwe, hanter-hent,\nEun hanter-ger c'hoaz ! — (Ivon Krog, Klenved ar Medalennou, Ti-moulerez Sant-Gwilherm, Sant-Brieg, 1909, p. 45.)\nHe brozh, stegnet pervezh war he digroazell hag he morzhedoù leun, a ziskenne betek hanter kofoù he divhar o neuz flour, un hoal. — (Youenn Drezen, Sizhun ar Breur Arturo, Al Liamm, 1971, p. 85.)\nDaoust dezhañ bout alies o kantren e pradeier al loar, diwar meur a draig e soñje Jampi ne dremene ket e hanter-tiegezh nemeur eus hec'h amzer er gêr, e-pad ma veze-eñ en uzin. — (Abeozen, Pirc'hirin Kala-Goañv, Al Liamm, eil emb. 1986, p. 17.)\nEtre an ti hag an hentig, da gentañ ne oa nemet geot, met goude, ur riblennad strizh, dezhi un tregont santimetr bennak a led, hanter mein, hanter douar blot. — (Roparz Hemon, An Ti a Drizek Siminal, Al Liamm, 1956, p. 16.)\nO vezañ n'aen ken d'ar skol, goude kreisteiz e chomen e-pad an hanter-devezh en he c'hichen, o lenn eviti levrioù a blije dezhi : [...]. — (Jarl Priel, Va Zammig Buhez, Al Liamm, 1954, p. 41.)\n[...] ; mes ne grede ket sevel al liñser ur meutad nag un hanter meutad, nag un dekved eus ur meutad. — (Jakez Riou, An Ti Satanazet, Skridoù Breizh, 1944, p. 53.)\n- Ar gwellañ eo lakaat dimp eizh gwerenn hag un hanter boutailhad rom. — (Jakez Riou, Geotenn ar Werc'hez ha danevelloù all, Al Liamm, 1957, p. 60.)\n(gant ar c'hemmadur) : hanter voued, hanter vrezhoneg, hanter c'halleg, hanter bañsion, hanter dro\nZo hanter voued (krennlavar)\nKomz hanter vrezhoneg hanter c'halleg. — (TBP?, p. ?.)\n– Dres, a lavaras Dumbledore, oc'h ober ur sell parfet dreist hanter werennoù e lunedoù. [...] — (J.K. Rowling, lakaet e brezhoneg gant Mark Kerrain, Harry Potter ha Maen ar Furien, An Amzer embanner, 2012, p. 18.)\n[...], e-lec'h ma vo prientet din daou damm bara 'mann gant un delienn saladenn, un hanter garotezenn hag ur werennad Coca-Cola. — (Yann Gerven, Brestiz o vreskenn, Al Liamm, 1986, p. 18.)\nDa gentañ e tarempredas ti-skol ar vourc'h ha, diwezhatoc'h, e voe lakaet e hanter-bañsion, e ti ar Frered, e Kastellin. — (Yeun ar Gow, E Skeud Tour Bras Sant Jermen, eil emb. Al Liamm, 1978, p. 20.)\ndirak un anv-gwan (kemmadur dre vlotaat) :\nAstennet e oa war he gwele, hanter vev, hanter varv. — (Jakez Riou, An Ti Satanazet, Skridoù Breizh, 1944, p. 60.)\nSkrivet am boa da geñver Nedeleg ur mesaergan hanter-vrezhonek hanter-c'hallek ; [...] — (Jarl Priel, Va Zammig Buhez, Al Liamm, 1954, p. 24.)\n[...] ; en ur ger, liv al lonker a vleunie war e fri keit hag un ibil da blantañ kaol, ha rusoc'h ar beg-begig anezhañ eget ur vouarenn hanter-veür. — (Jarl Priel, Va Zammig Buhez, Al Liamm, 1954, p. 29.)\nhanter bagan, ...\n[...], hanter bagan hag hanter gristen kalz koshoc'h c'hoazh, [...]. — (Yeun ar Gow, E Skeud Tour Bras Sant Jermen, eil emb. Al Liamm, 1978, p. 33.)\nDirak un anv-gwan-verb e vez graet ar c'hemmadur peurvuiañ :\n– Kement-se 'oa ret, eme Ron, hanter vadaouet. [...]. — (J.K. Rowling, lakaet e brezhoneg gant Mark Kerrain, Harry Potter ha Maen ar Furien, An Amzer embanner, 2012, p. 291.)\n– Gouzout a ran ne welit abeg ebet da gement-se, a eilgerias ar gelennerez McGonagall a seblante hanter chifet ha hanter vamet. [...]. — (J.K. Rowling, lakaet e brezhoneg gant Mark Kerrain, Harry Potter ha Maen ar Furien, An Amzer embanner, 2012, p. 16.)\nHanter-vouzaret e voent gant strakadeg-daouarn ha blej ar Barisianed ; [...]. — (Jarl Priel, Amañ hag Ahont, Al Liamm, 1957, p. 26.)\nHoumañ (Mari-Job ar Gergeno) a oa komisionerez en Enez Veur hag a yae ur wech ar sizhun da varc'had Lannuon, a zo ar Yaou, evel ma ouzoc'h, 'n un tammig karr hanter-vrevet, stag outañ un tammig loen strizh. — (Anatol ar Braz, lakaet e brezhoneg gant Erwan ar Moal, Mojenn an Ankou, Mouladurioù Hor Yezh, 1986, p. 5.)\nHanter-zevet n'eo ken : gallout a ray Laou dont en-dro ha kas traou gantañ avat ! — (Yann ar Floc'h, Koñchennou eus Bro ar Stêr Aon, Levrdi Le Dault, Kemper, 1950, p. 87.)\nHanter zistrujet oa an ostaleri "Trouz an Avel" p'en em gavas paotred-an-tan war an dachenn. — (Goulc'han Kervella, Brezel ar Rigadell, Al Liamm, 1994, p. 7.)\nGant c'hwec'h jav o reudañ ouzh ar sparl, ar skouarn a lammas a dammoù eus an erv hanter-c'hraet. — (Jakez Riou, Geotenn ar Werc'hez ha danevelloù all, Al Liamm, 1957, p. 19.)\n[...], hag eñ fardet gant Doue ' oar pet galoñs ha klaoutenn hanter-weñvet an aour anezho, [...]. — (Jarl Priel, Va Zammig Buhez, Al Liamm, 1954, p. 95.)\n[...] ha dre spered ar manac'h o sellet ouzh mogerioù al leandi bolzennet, faoutet, hanter gouezhet, o soñjal en e genvreudeur merzheriet. — (Lan Inizan, Emgann Kergidu 1, Brest, 1877, eil emb. Al Liamm 1977, p. 45.)\n[...], ha dreist-holl d'unan anezho, ar Beskont Gustav Kergezeg stekañ an dolzenn gouevr hanter-verglet, kizellet gant Yann Boucher, paotr delwenn vras Roazhon : [...] — (Jarl Priel, Va Zammig Buhez, Al Liamm, 1954, p. 56.)\n[...]. Aman zo merket : gwin evit ar vignoned ; aze : gwin badezet da roi d'ar re hanter-vezvet ; du-hont : jistr evidoun, va unan. — (Ivon Krog, Klenved ar Medalennou, Ti-moulerez Sant-Gwilherm, Sant-Brieg, 1909, p. 22.)\nHa breman, p'eo gwir klenved anavezet a zo hanter bareet, [...]. — (Yann-Vari Perrot, An Aotrou Kerlaban Pez farsus e 3 Arvest, Brest, 1922, p. 20.)\ngalleg : à demi (fr) , à moitié (fr)\nhanter-, rakger, a ra ar c'hemmadur atav.\nZo hanter voued.\nBezet hir pe bezet berr\nE-barzh ar c'hreiz emañ an hanter.\nDa hanternoz Gouel an Hollsent\nEz a miz Here en e hent\nHag e teu miz Du kerkent.\nDalc'h ha me a gigno :\nAn hanter eus ar c'hroc'hen az po — (Jules Gros, Le trésor du breton parlé Troisième Partie, 1974, p. 142.)\nE miz Mae da hanter ar miz\nE tro ar rev e glizh.\nGwelloc'h distreiñ diwar hanter hent eget ober gwall veaj.\nHanter an deiz,\nHanter ar boued\nHanter al labour n'eo ket — (Jules Gros, Le trésor du breton parlé Troisième Partie, 1974, p. 142.)\nMiz C'hwevrer a lak an hanter eus ar pod da virviñ\nHag an hanter all da skorniñ.\nPa vez tro da goll\nEo gwell hanter eget holl.\nPa ya miz Here en he hent\nDa hanternoz e vez Gouel an Hollsent.\nUr c'hazh meret, hanter lazhet.\ngalleg : moitié (fr) , demi (fr) ; à moitié (fr) ,\nkembraeg : hanner (cy)\nkerneveureg : hanter (kw)\nrusianeg : половина (ru)\nsaozneg : half (en)\nAdtapet diwar « https://br.wiktionary.org/w/index.php?title=hanter&oldid=328519 »\nKemm diwezhañ d'an 23 Mae 2022 da 17:06\nKemmoù diwezhañ degaset d'ar bajenn-mañ d'an 23 Mae 2022, da 17:06.


war e lerc'h - Wikeriadur\nDiwar an araogenn war, an anv-gwan perc'hennañ e hag an anv-kadarn lerc'h.\nwar e lerc'h /wareˈlɛrx/\nFurm an araogenn war-lerc'h, displeget en trede gour unan gourel:\nBezañ, mont, dont, redek, ober ur sell, war e lerc'h:\nAr marc'h, spontet, a em laka da redek eus an eil penn da egile ar park, 'vel pa vije an Diaoul war e lerc'h. — (Fañch an Uhel, Kontadennoù ar Bobl/3, Al Liamm, 1988, p. 203.)\nErwanig a savas kerkent eus a stern an daol evit dont da-gaout an nor, e gi bihan war e lerc'h, en ur lammet hag en ur fichañ e lost evel pa ne vije graet sachadenn ebet war e skouarn. — (Lan Inizan, Emgann Kergidu 1, Brest, 1877, eil emb. Al Liamm 1977, p. 112.)\nPer ne grede ket kaer monet eno war e lerc'h, hag e oa o sellet en-dro d'ean, pa deuas egile er-mêz hag e lâras d'ean : [...]. — (Erwan ar Moal, Pipi Gonto, Kemper, 1925, p. 51.)\nHerri a yeas war e lerc'h, o sonjal penôs korf ar mevel na oa ken, hep mar, en kampr ar Milouriou — (Erwan ar Moal, Pipi Gonto, Kemper, 1925, p. 23.)\nAr paotrig war e lerc'h. — (G. MILIN, Gwechall-goz e oa..., Kemper, 1924, p. 25.)\n[...], ha n'ouzon ket kaer penaos e viris ouzhin da redek war e lerc'h en ur grial : « Ac'hañ 'ta geo, mont a rin da Sant-Brieg, met en anv Doue paouezit da ouelañ ! » — (Jarl Priel, Va Zammig Buhez, Al Liamm, 1954, p. 67.)\nHa bec'h d'al loen gouez, ha d'ar red war e lerc'h ken a findaone ! — (Yeun ar Gow, E Skeud Tour Bras Sant Jermen, eil emb. Al Liamm, 1978, p. 23.)\n"[...]. Ho hini ne dalc'ho 'n e hent ken ne santo ken ac'hanon nag a-raok dezhañ na war e lerc'h." — (Anatol ar Braz, lakaet e brezhoneg gant Erwan ar Moal, Mojenn an Ankou, Mouladurioù Hor Yezh, 1986, p. 10.)\nUr sell a reas war e lerc'h. — (J.K. Rowling, lakaet e brezhoneg gant Mark Kerrain, Harry Potter ha Maen ar Furien, An Amzer embanner, 2012, p. 100.)\nA verk an amzer: goude e gimiad, e voned-kuit, , goude e varv:\ngalleg : après lui (fr) , derrière lui (fr)\nAdtapet diwar « https://br.wiktionary.org/w/index.php?title=war_e_lerc%27h&oldid=316218 »\nKemmoù diwezhañ degaset d'ar bajenn-mañ d'an 13 Mez 2021, da 11:51.


Ann Hart Coulter, bet ganet d'an 8 a viz Kerzu 1961, zo ur rendaelourez politikel ha stourmerez mirour, ur skrivagnerez hag un alvokadez stadunanat.\nAlies e vez gwelet er skinwel pe glevet er skingomz o reiñ he soñjoù a-zivout darvoudoù foran pe brevez.\nAnn Coulter e 2009, e-kerzh ar CPAC\nAnn Coulter ouzh ar mikro e-kerzh ar Republican National Convention e 2004.\nGanet e voe e New York City en ur familh mirourien, ha desavet e New Canaan (Connecticut). Pa oa o studiañ an Istor e Cornell University e voe entanet muioc'h-mui gant ar mennozhioù mirour rik. D'ar mare-se e sikouras da sevel ar The Cornell Review, ur gazetenn dizalc'h embannet gant studierien he skol-veur.\nBrudet eo evit implij troiennoù dichek, evit kaout savboentoù strizh ha bezañ helavar. Un Éric Zemmour stadunanat a reer anezhi a-wechoù. Flemmus ha drouk eo gant an Strollad Demokratel hag ar pezh a soñj dezhi bezañ tu kleiz ar politikerezh stadunanat. Embann a ra anat n'eo ket neptu, ha plijout a ra dezhi plantañ reuz.\n1998 : High Crimes and Misdemeanors: The Case Against Bill Clinton, Washington DC, Lanham, MD - Regnery Pub (ISBN 978-0-89526-360-5)\n2002 : Slander: Liberal Lies About the American Right, New York, NY - Crown (ISBN 978-1-4000-4661-4)\n2003 : Treason: Liberal Treachery from the Cold War to the War on Terrorism, New York, NY - Crown Forum (ISBN 978-1-4000-5030-7)\n2004 : How to Talk to a Liberal (If You Must: The World According to Ann Coulter, New York, NY - Crown Forum (ISBN 978-1-4000-5418-3)\n2006 : Godless: The Church of Liberalism, New York, NY - Crown Forum (ISBN 978-1-4000-5420-6)\n2007 : If Democrats Had Any Brains, They'd Be Republicans, New York, NY - Crown Forum (ISBN 978-0-307-35345-0)\n2009 : Guilty: Liberal "Victims" and Their Assault on America, New York, NY - Crown Forum (ISBN 978-0-307-35346-7)\n2011 : Demonic: How the Liberal Mob Is Endangering America, New York, NY - Crown Forum (ISBN 978-0-307-35348-1)\n2012 : Mugged: Racial Demagoguery from the Seventies to Obama, New York, NY - Sentinel HC (ISBN 978-1-59523-099-7)\n2013 : Never Trust a Liberal Over 3 – Especially a Republican, Washington, DC - Regnery Publishing (ISBN 978-1621571919)\n2015 : Adios, America: The Left's Plan to Turn Our Country Into a Third World Hellhole, Washington, DC - Regnery Publishing (ISBN 978-1621572671)\n2016 : In Trump We Trust: E Pluribus Awesome!, New York City - Sentinel (ISBN 978-0735214460)\nAdtapet diwar « https://br.wikipedia.org/w/index.php?title=Ann_Coulter&oldid=1879644 »\nDernière modification le 25 Mez 2020, à 18:13\nKemmoù diwezhañ degaset d'ar bajenn-mañ d'an 25 Mez 2020, da 18:13.


Apoyevmatini - Wikipedia\nPajenn gentañ Apoyevmatini,\n21 C'hwevrer 2019\nApoyevmatini (Απογευματινή, Apogevmatiní e gresianeg, "kazetenn an enderv") zo ur gazetenn bemdeziek a zeu er-maez e Turkia, e gresianeg, abaoe 1920. Krouet e voe da gentañ evel ur gazetenn sizhuniek, e 1920, hag abaoe Gouere 1925 e teu er-maez bemdez. Eil kazetenn goshañ Turkia eo, goude Cumhuriyet.\nMeur a gazetenn c'hresianek a oa en Impalaeriezh Otoman, a-raok savidigezh Republik Turkia. Goude feur-emglev Lausanne e 1923 e voe skarzhet ur milion hanter a c'hresianegerien eus Turkia. Ha da-heul e voe serret ar c'hazetennoù-se. Diwezhatoc'h hepken e voe ul lezenn nevez a aotree ar miniorelezhioù da gaout kazetennoù en o yezh dezho. Krouet e voe Apoyevmatini gant daou vreur, Andonis ha Konstandinos Vasiliadis, eus İstanbul, a-gevret gant ar mouiller Odysseus Kristalidis ha gant ar c'hazetenner Kavalieros Marquizos evel skridaozer. Er bloavezhioù 1920 e veze gwerzhet war-dro 15 000 skouerenn eus ar gazetenn. Abaoe eo deuet er-maez ingal, war-bouez un tamm troc'h e Gwengolo 1955 pa voe pogromoù enep-gresian en İstanbul. Kreskiñ a reas an niver a lennerien : war-dro 30 000 a oa anezho betek ar bloavezhoù 1950. Hag en deroù zoken e veze lennet muioc'h eget Cumhuriyet, a-raok ma vefe bet boas an dud da lenn turkeg skrivet el lizherenneg latin.\nE deroù an XXIvet kantved avat ez eus nebeutoc'h a lennerien pa ne chom nemet 600 familh gresianegerien en Istanbul.\nE miz Gouere 2011 e voe darbet da Apoyevmatini serriñ abalamour d'an diaesterioù arc'hant, met derc'hel a reas da zont er-maez memes tra, pa resevas skoazell gant kalzig tud. Bremañ e vez kaset da war-dro 2 000 den, ha lod anezho ha n'int ket gresianegerien met a fell dezho sikour ar gazetennig memes tra. E miz Here 2014 e voe ret da Apoyevmatini kuitaat ar burevioù a oa ganti abaoe ar penn kentañ. Diasur e chom an amzer da zont evit ar gazetenn vihan.\n↑ Turkey’s Greek daily Apoyevmatini runs against the ebb and flow of time, Today's Zaman, 6 Mezheven 2008\n↑ Historical Greek daily in Turkey to close office, but editor vows to keep going, Hurriyet 13 October 2014\n↑ The little Greek newspaper that could (in Turkey), Politico, 20/02/2019\n(en) The only Greek newspaper in Turkey needs subscribers to survive\nAdtapet diwar « https://br.wikipedia.org/w/index.php?title=Apoyevmatini&oldid=1866611 »\nKazetennoù pemdeziek Turkia\nKazetennoù pemdeziek gresianek\nKemmoù diwezhañ degaset d'ar bajenn-mañ d'an 26 C'hwe 2020, da 16:48.


Buhez kevredigezhel ar Gerlenn\nD'ar Yaou 9 a viz Meurzh 2017 en Alre e oa bet emvod-meur diwezhañ Kerlenn Sten Kidna, er sal Hélène Branche.\nKaset e oa bet an danevell obererezh un nebeud devezhioù e-raok dre ar listenn skigniñ da razh izili ar gevredigezh. Amañ ema bremañ.\n. Danevell emvod-meur 2016\n. Danevell emvod-meur 2015\n. Danevell emvod-meur 2014\n. Danevell emvod-meur 2013\n. Danevell emvod-meur 2012\n. Enklask diabarzh 2010-2011\n(Disoc'hoù un enklask diabarzh hag a oa bet graet e 2010-2011 evit anavout gwell obererezh ar Gerlenn hag ar pezh a c'hortoze hec'h izili.)\nIzili ar c'huzul-meriñ\nIsabelle Le YONDRE


Monster | Soubenn ar geek\nPemp bloaz em boa lennet ar manga Monster. A zo evidon-me ur manga dibar, klasel hag aes da guzuliañ evit ar re n’o deus ket bet lennet kalz a vanga abalamour d’ar fed e tremenfe en Europa (n’eus ket ezhomm da anavezout sevenadur Japan) ha d’an doare da dresañ un tamm disheñvel eus ar mangaoù klasel a zo gant Urasawa.\nSoñj ‘m eus e tremene ar stirad war Canal+ dres d’ar memes mare hag un toullad rannoù em boa gwelet, seblantout a raent kentoc’h mat. Ha setu a-benn ar fin, em eus sellet eus ar stirad a-bezh. 74 rann a zo, padout a reont 20 munutenn pep hini. Hir awalc’h eo sellet pep tra neuze!\nKenzo Tenma a zo ur mezeg donezonet o labourat e Düsseldorf. Skoet gant un darvoud kriz a c’hoarvez en ospital e tiviz ober war-dro ur bugel kentoc’h eget ar maer. Rebechet e vez kalz dezhañ met bon, tremen a ra an amzer. Betek ma vefe muntret tud tro-dro dezhañ… Anat eo d’an holl eo kablus Tenma. Kregiñ a ra neuze ur vuhez a dec’h evit klask war-lerc’h ar gwir muntrer.\nUn enklask dreist eo Monster, gant “unan drouk” eus ar re wellañ, ur bern tudennoù dedennus, liammoù gant ur bern istorioù (taolioù-arnod nazi, ar vuhez er broioù komunour hag all). Direbech eo evidon-me. Ar stirad a zo feal spontus d’ar manga, d’am meno e tremen an traoù rik evel er manga. Ur gwir aergelc’h a zo ouzhpenn, a-drugarez d’ar sonerezh (dispar, met n’eus tamm pladenn ebet war a seblant!) pe c’hoazh d’ar rolloù digeriñ ha klozañ. Ur stirad a-galite eo ha doujus eus an istor orin. Mat-kenañ!\nThis entry was posted on Even 6, 2011 at 10:00 am and is filed under Stiradoù, webstiradoù ha skinwel with tags enklask, muntr.\tYou can follow any responses to this entry through the RSS 2.0 feed. You can leave a response, or trackback from your own site.


Idwal Iwrch - Wikipedia\n(Adkaset eus Idwal Iwrch ap Cadwaladr)\nIdwal ap Cadwaladr (Ituvellus er skridoù latin, Judwald er skridoù saoznek kozh), anavezetoc'h evel Idwal Iwrch (Yuzwal Yourc'h, e brezhoneg), ganet war-dro 650 ha marvet e 720, a voe roue Gwynedd adalek 682 pe seik.\nMab e oa da Gadwaladr Fendigaid (Kadwalaer Benniget), roue Gwynedd.\nE-kerzh e ren eo e kreskas hag e kreñvaas rouantelezh Saozon Mercia, e amezeion er reter. Soñjal a reer en em glevas gant Brezhoned Powys da vont d'ober troiadoù brezel dre eno, en amzer ar roue saoz Coenred.\nDimezet e oa da Angharad Breizh, un iskis a anv: Angharad n'eo ket un anv a gaved e Breizh.\nE vab Rhodri Molwynog ap Idwal an hini a voe roue war e lerc'h.\nCadwaladr Fendigaid Rouantelezh Gwynedd\n682 – 720 War e lerc'h:\nAdtapet diwar « https://br.wikipedia.org/w/index.php?title=Idwal_Iwrch&oldid=1577509 »\nKemmoù diwezhañ degaset d'ar bajenn-mañ d'an 10 Mez 2014, da 17:10.


Atoud sport ! Vakañsoù an Hollsent : eus an 23 a viz Here d’ar 7 a viz Du\nDistreiñ a raio Atoud Sport eus an 21 a viz Here d'ar 7 a viz Du\nLe 13/10/2021 • Mis à jour le 14/10/2021 | 09h58\nPellkargañ roll Atoud Sport evit vakañsoù an Hollsent (eus an 23 a viz Here d’ar 7 a viz Du 2021)\nKinniget gant Kemper Breizh Izel ez eo Atoud Sport ur formulenn evit dizoleiñ obererezhioù sportel, sevenadurel pe skiantel war diriad tolpad-kêrioù Kemper e-doug ar vakañsoù skol (nemet e-pad vakañsoù Nedeleg). Gouestlet eo d’ar vugale, d’ar grennarded ha, evit abadennoù ‘zo, d’an dud deuet. A-drugarez dezhi e vez tu kaout un tañva eus 30 obererezh bennak gant prizioù dedennañ.\nE-pad vakañsoù an Hollsent e c’hallo bezañ cheñchet roll an obererezhioù hervez ar saviad yec’hedel. Gallout a raio cheñch ivez aozioù pleustr an obererezhioù sport ha dudi hervezañ. Gant-se e vez kuzuliet da sellet eus ar c’hinnigoù hizivaet war al lusker enklask a zo enlinenn war lec’hienn Kemper Breizh Izel ha da vont e darempred gant ar gevelerien evit titouroù ouzhpenn.\nGallout a raio bezañ ret ar pass yec’hedel* hervez al lec’h pleustr (adalek 12 vloaz ha 2 viz). Goulennet e vez deoc’h titouriñ gant ar gevelerien. Pep ambrouger en oad a ranko dont gant e bass yec’hedel evit mont en aveadurioù e-pad abadennoù e vugel.\n*Treugad vaksinañ klok pe brouad negativel (dre PCR pe antigenek) graet da nebeutañ 72e a-raok.\nPenoas lakaat e anv ?\nPrenit ho pilhidi Atoud Sport dre unanenn en unan eus al lec’hioù gwerzhañ. N’int ket staget ouzh un obererezh resis. A-drugarez dezho e c’hallit mont d’an holl obererezhioù a zo kinniget, d’an deizioù ha d’an eurioù a vo mat deoc’h.\nHegerz e vez ar bilhidi en holl lec’hioù gwerzhañ kustum abaoe al Lun 11 a viz Here.\nGwiriit ez eo posubl c’hoazh mirout bilhidi evit an obererezhioù a blij deoc’h d’an deiz ha d’an eur a zo mat deoc’h a-raok prenañ anezhe. Gwiriit ivez e chom plasoù en ur vont e darempred gant ar c’heveler e-karg.\nRet e vo aotre ar gerent evit ar vugale a zo dindan 18 vloaz. Ur fichenn emstrivañ a ranko bezañ leuniet ivez gant ar berzhidi a zo muioc’h evit 18 vloaz. Ar furmskridoù a vez kavet el lec’hioù gwerzhiañ pe enlinenn da bellgargañ.\nAl lec’hioù gwerzhañ\nE tier-kêr zo eus an tolpad-kêrioù (Brieg, An Erge-Vras, Gwengad, Lokorn, Plogoneg, Ploveilh, Ploneiz, Pluguen ha Kemper).\nE tier-kêr karter Kemper, en Erge-Vihan, e Penhars, e Kerfeunteun hag e ti-kêr ar c’hreiz-kêr.\n1,6€ eo priz dre unanen ar bilhidi Atoud Sport. Gwerzhet e vez 16€ ivez un dreistbilhed hag a dalv 10 bilhed dre unanenn.


Pajenn:Sales - Introduction d’ar Vuez devot.djvu/124 - Wikimammenn\nPajenn:Sales - Introduction d’ar Vuez devot.djvu/124\nguemer ur banne guin evit rejouissa e galon ha refresqui e c’henou, peguement bennâc ma en em arret un nebeut, ne interromp quet e veaich evit quemense, mæs quemeret a ra un nerz hac ur gouraich nevez evit e echui buanoc’h hac eassoc’h a-se, ha ne zeu d’en em arreti nemet evit monet guell goudese.\nBeza ez eus cals hac o deveus destumet ha desquet dindan êvor naouspet aspiration vocal pere a so profitabl-bras evit guir ; mæs ne ven quet avis deoc’h d’en em attachi ouz ar c’homsou-mâ muguet ouz ar c’homsou-ont, hoguen prononcit pe a galon pe a c’henou ar re a vezo inspiret-deoc’h neuse-souden dre ar garantez pehini a fournisso deoc’h quement hac a guerrot a santimanchou mad. Guir eo penaus ez eus certen comsou pere o deveus un nerz particulier evit contanti ar galon e certen occasionou, evel ma zeo ar santimanchou fervant pere a so quer stang ha quer paut e Salmou David, hac an invocation eus an Hano a Jesus e naouspet fæçon. Ar C’hanticou Spirituel a servich c’hoaz d’ar memes intention, nemet e vezzint canet gant attantion ha gant devotion. (Caout a reot quement hac a guerrot eus an seurt Canticou-se composet a nevez gant ur Belec eus a Escopti Leon, hac a so approuvet mad.)\nErfin ec’his ar re pere o devez ur garan-\nAdtapet diwar « https://br.wikisource.org/w/index.php?title=Pajenn:Sales_-_Introduction_d’ar_Vuez_devot.djvu/124&oldid=118375 »\nKemmoù diwezhañ degaset d'ar bajenn-mañ d'an 7 Eos 2018, da 13:36.


Isabelle de Valois - Wikipedia\nMeur a Isabelle de Valois zo bet e Bro-C'hall, en Tiegezh Valois.\nIsabelle de Valois (1292-1309), merc'h da Charles de France, kont Valois, ha da Marguerite d'Anjou, dimezet da Yann III dug Breizh.\nIsabelle de Valois (1313-1383), merc'h da Charles de France, kont Valois, ha da Mahaut de Saint-Pol, dimezet da Pêr Iañ, dug Bourbon.\nIsabelle de France pe Isabelle de Valois (1348-1372) - merc'h da Yann II, roue Bro-C'hall, ha da Bonne de Luxembourg - Dimeziñ a eure en 1360 da Gian Galeazzo Visconti, aotrou Vertus (1361-1387), aotrou Milano (1378-1395), dug Milano (1395-1402). Mamm e oa da Valentina Visconti (pried da Louis Ier d'Orléans ha penn-kaoz a bell da vrezelioù kaset en Italia gant ar roue gall Frañsez Iañ ...).\nIsabelle de France pe Isabelle de Valois (1389-1409) - Merc'h da roue Bro-C'hall Charlez VI ha da Isabeau de Bavière - Dimeziñ a eure en 1396 da roue Bro-Saoz Richarzh II, ha bugel ebet n'o doe - Addimeziñ a eure en 1406 da Charles d'Orléans.\nIsabelle de Valois pe Élisabeth (1548-1566), merc'h da Herri II, roue Bro-C'hall, ha da Caterina de' Medici, dimezet en 1559 da roue Spagn, Felipe II.\nAdtapet diwar « https://br.wikipedia.org/w/index.php?title=Isabelle_de_Valois&oldid=1845941 »


Sint Eustatius - Wikipedia\n(Adkaset eus Statius)\nArdamezioù Sint Eustatius\nSint Eustatius en Amerika\nSint Eustatius er Mor Karib\nSint Eustatius hag an inizi tostañ (kartenn nederlandek)\nSint Eustatius, hag a vez graet anezhi Statia pe Statius gant tud ar vro alies, zo un enezenn er Mor Karib, er reter da bPuerto Rico, unan eus an Antilhez Bihanañ, perc'hennet gant an Izelvroioù, evel Saba, an enezenn dostañ er gwalarn dezhi. Er gevred emañ Sant Kitts. Oranjestad eo anv ar gêr-benn.\nUr gumun izelvroat eo, nemet arbennik he statud, abaoe ar 1añ a viz Gouhere 2007, goude divodet stad emren Kevredad an Antilhez Nederlandat a oa-hi ezel anezhi.\nSint Eustatius hervez un engravadur kozh\nIndianed, pe Karibed, e oa an annezidi gentañ, degouezhet eno eus an douar-bras, hini Kreisteizamerika war-dro dibenn ar XVvet kantved. A-bell e voe gwelet an enezenn gant Kristoc'h Koulm e 1493, ha 22 wech e voe kemmet ar vro oa perc'henn dezhi en ur ober 150 vloaz goude-se.\nTudañ[kemmañ | kemmañ ar vammenn]\nNederlandeg eo ar yezh ofisiel. Spagnoleg ha saozneg a vez komzet gant an dud ivez.\nKalz a dud a zo gourvibien d'ar sklaved du degaset eus Afrika, met tud a bep orin a zo ivez.\n(en) Kartenn an enezenn\n(en) Park Broadel\nInizi karib an Izelvroioù\nStadoù emren eus Rouantelezh an Izelvroioù: Aruba · Curaçao · Sint Maarten\nKumunioù eus Rouantelezh an Izelvroioù dezho ur statud ispisial: Bonaire · Saba · Sint Eustatius\nAdtapet diwar « https://br.wikipedia.org/w/index.php?title=Sint_Eustatius&oldid=1473839 »\nKemmoù diwezhañ degaset d'ar bajenn-mañ d'an 4 Ebr 2013, da 19:21.


Pajenn:Morvan - Buez ar Zent, 1894.djvu/46 - Wikimammenn\nPajenn:Morvan - Buez ar Zent, 1894.djvu/46\noa den, ebed o chom. « — Poent e d’ehoc’h hasta affo, eme ar vouez, mar oc’h euz c’hoant d’he velet. »\nKerkent ha goulou-deiz, sant Anton en em lakeaz enn hent, eur vaz ganthan enn he zorn. Bale a reaz epad daou zevez dioc’htu heb gouzout da be leac’h ez ea. Da fin ann eil devez, e tremenaz ann noz holl o pedi, ha pa darzaz ann trede deiz, e velaz eur menez dirazhan, hag e traon ar menez-se e kavaz eur c’havarn. Ar c’havarn-ma a ioa du ha tenval, mes ar Zant a ieaz ebars evelato enn eur vale goustadik. Abarz ar fin e remerkaz eur sklerijenn a bell, hag hen mont etrezek ar sklerijenn-ze enn eur astenn he vaz. Hogen, he droad a stokaz ouz eur mean bennag, hag a reaz trouz. Sant Paol a glevaz ann trouz-ma, ha raktal e serraz he zor, en doa lezet digor, hag e prennaz anezhi dioc’h ann diabarz : (euz a ermitach sant Paol eo e teue ar sklerijenn en doa remerket sant Anton).\nAr zanl-ma a c’hourvezaz var ann treujou, hag a jomaz eno betek goude kreisteiz enn eur c’houlenn digor heb ehana. Sant Paol a zigoraz erfin, hag ann daou zant en em vriataz gant karantez enn eur drugarekaat Doue, hag enn eur lavaret ho hano ann eil d’egile. Goudeze ec’h azezchont eur pennad da gaozeal.\nSant Paol n’en doa lavaret ger ouz den ebed dek vloaz ha pevar-ugent a ioa. Hen eo a gomzaz da genta evel-henn : « — Setu ama ann hini oc’h euz klasket gant kement a boan; he gorf torret gant ar gozni a zo dija prest da vont e poultr hag e ludu. Mes livirit d’inn, mar plij, penaoz ez a ar bed. Sevel a reer ato tiez nevez er c’heariou? Piou a zo impalaer brema? Ha be’z ez euz ato tud dall aoualc’h evit adori ann drouk-sperejou? »\nGoude beza respountet d’ar goulennou-ze, sant Anton a c’houlennaz d’he dro ouz sant Paol perak oa en em dennet el leac’h ma edo, pegeit a ioa abaoue m’oa deuet di, pe oad en doa ha penaoz e veve. Evit ober plijadur da zant Anton, sant Paol en em lakeaz neuze da gounta d’ezhan he vuez.\n« Euz ann Thebaid oa ginidik, ha goude beza great he\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/46&oldid=137670 »


Mehmet V, ganet d'an 2 a viz Du 1844, a voe 35vet sultan an impalaeriezh otoman. Mab e oa da Abdülmecit I. 65 bloaz e oa pa voe lakaet war tron an impalaeriezh gant tud ar strollad Ittihat ve Terakki d'ar 27 a viz Ebrel 1909. Ne oare seurt ebet diwar-benn mererezh ar vro ha leuskel a reas ar galloud d'ar re o doa lakaet anezhañ e penn an impalaeriezh. Mervel a reas d'an 3 a viz Gouere 1918.\nDarvoudoù dindan e ren[kemmañ | kemmañ ar vammenn]\nDindan e ren e oa toc'hor an impalaeriezh otoman ha rediet da gemer perzh e brezelioù : brezel Tripolitania ouzh Italia, eil brezel ar Balkanioù ouzh Gres, hag ar brezel-bed kentañ ouzh Bro-Saoz ha Bro-C'hall.\nE 1915 e voe rebechet ouzh an Armeniz reiñ skoazell d'ar Rusianed hag ur gouennlazh a voe da heul ma varvas etre 500.000 hag 1 milion a dud ennañ. Ur bloaz goude, pa aloubas ar Rusianed reter Turkia, eo ar vuzulmaned a voe lazhadeget gant milisoù armenian.\nAbdülhamit II Sultaned an Impalaeriezh Otoman\n1909 – 1918 War e lerc'h:\nAdtapet diwar « https://br.wikipedia.org/w/index.php?title=Mehmet_V&oldid=1481036 »\nKemmoù diwezhañ degaset d'ar bajenn-mañ d'an 4 Ebr 2013, da 23:08.


Kontadennou breizhek ? | Becedia\nKontañ ha marvailhat e Breizh\nKontadennou ha bugaleaj\nKontadenn ha mojenn : pegen disheñvel ?\nKontadennou breizhek ?\nAozer : Fañch Postic / Genver 2017\nAr c’hontadennoù pobl a veze kontet e Breizh – hag a vez c’hoazh a-wezhioù – zo anezho adstummoù eus ar c’hontadennoù standart etrebroadel anavezet er braz eus Europa, ha pelloc’h gwezh a vez.\nE c’heller ober fed, tra ken, e vez kavet stankoc’h e Breizh war a seblant rummadoù zo (ar « c’hontadennoù relijiel ») pe stummoù zo (« Ar veaj d’ar Bed All »), endra ma vefe rouesoc’h lod all (ar « c’hontadennoù loened »). Kenkoulz-all, avat, ne ziskouez kement-se nemet interest an dastumerien o-unan gant tra-mañ-tra. Poentoù zo a vez kavet kalz stankoc’h eget e lec’h-all, evel bazh « Yann e vazh-houarn » a vez meneget ingal-ingal e-barzh digoradur kement stumm breizhek eus ar gontadenn-se.\nUn dra-all a hañval bezañ dibar e-mesk ar c’hontadennoù dastumet e Breizh : alies e vez kaoz enno eus tud a relijion (Doue hag ar sent) pe eus boudoù marvailhus (an Ankoù, ar c’horriganed, hag all, hag all). E-skeud ma vez kemeret plas ar boudig gant ar Werc’hez a-wezhioù, ha hini ar roñfl gant an diaoul, daoust ha levezon an Iliz hepken a zo da welet aze evit afer-se ?\nA-hend-all, pa ’z eo gwir ne glever ket e Breizh dezrevelloù meur ar Gelted, evel en Iwerzhon, pe e Kembre gwechall, e vez kaoz eus o harozed ur wezh an amzer er c’hontadennoù pobl. Kaoz eus Marzhin, e stumm ul loen dreist-ordinal, marzhus na petra ’ta, e stumm ur ramz a c’heller damwelet c’hoazh war e zremm tres an den gouez eus ar Grennamzer. Kaoz ivez eus ar roue Marc’h e ziskouarn marc’h, re bar d’ar roue Midas e ziskouarn azen, ha kaoz eus reoù all c’hoazh.


António Agostinho Neto (17 a viz Gwengolo 1922 - 10 a viz Gwengolo 1979) a oa ur politikour ha prezidant kentañ Angola.\nAgostinho Neto, ganet e Bengo (Angola), a oa mab d'ur pastor metodour. Kas a reas e studioù e Luanda a-raok mont da studiañ ar vezegiezh da Bortugal (e Coimbra hag e Lisbon). Harzet e voe e 1951 gant polis Salazar en abeg d'e oberoù politikel evit dizalc'hiezh Angola. Dieubet e voe e 1958 ha distreiñ da Angola e 1959. Dont a reas da vezañ prezidant an MPLA (Movimento Popular de Libertação de Angola - Luskad Poblek evit Dieubidigezh Angola).\nEn Angola e voe harzet adarre gant ar Bortugiz e 1960. Tennet e voe gant ar soudarded ouzh tud a vanifeste evit e dieubidigezh ha lazhet un 30 den bennak. Agostinho Neto a voe kaset daou vloaz d'an toull-bac'h d'ar C'hab Glas ha goude-se da Lisbon. Dont a reas a-benn da dec'hel kuit da Varoko ha da Zair war-lerc'h.\nKlask a reas skoazell a-enep Portugal digant ar Stadoù-Unanet. Ar gouarnamant stadunanat a nac'has sikour anezhañ ha kavout a rejont gwelloc'h reiñ dorn da Holden Roberto ha d'e strollad, an FNLA (Frente Nacional de Libertação de Angola).\nD'an 11 a viz Du 1975 e voe embannet dizalc'hiezh Angola ha Neto en em lakaas e penn ar Stad nevez. Krouiñ a reas liammoù gant URSS ha Stadoù komunour all, Kuba dreist-holl, hag a sikouras anezhañ hag e strollad, an MPLA, a-enep an FNLA hag an UNITA e-pad ar brezel diabarzh a renas er vro er bloavezhioù da heul.\nNeto a varvas e 1979 e Moskou ma oa bet kaset da vezañ ospitalizet en abeg d'ur c'hrign-bev. José Eduardo dos Santos a voe prezidant d'e heul.\nAntónio Agostinho Neto | José Eduardo dos Santos\nAdtapet diwar « https://br.wikipedia.org/w/index.php?title=Agostinho_Neto&oldid=1999492 »


Pajenn:Marigo - Buez ar Saent.djvu/250 - Wikimammenn\nPajenn:Marigo - Buez ar Saent.djvu/250\nSantes Mari Egyptianes.\nez oa un effet pur eus a visericord an Autrou-Doue. Neuse Sant Zosiim , oc’h en em brosterni e faç ous an douar, a lavaras : meulet ra vezo Doue pehini a scuill gant quement a larguentes an tènsoriou eus e visericord var ar re a c’hoanta o receo. Pedi a ran an Doue-mâ a vadelez da rei deoc’h e venediction, ha da aichui enoc’h an ouvraich a berfection en deus coumancet. Meulet ra viot da jamæs, ô va Doue, da veza græt din aznaout ar faveriou a accordit d’ar re o deus ho tougeanç. O peguer guir ê ne abandounit morse ar re a laca o fizianç enoc’h !\nAr Santes, goude beza e bedet da zont d’e Sacramanti d’ar yaou Amblit var bord Rivier Jourden e pelec’h e c’hafse, en em dennas prount en he deserz. Zosiim ne vancas quet da-zont d’an deiz m’en devoa prometet dezi ; hac ar Santes a erruas er memes amser en tu-all eus a Ster Jourden. Mæs ar Rivier a oa da dremen, ar Santes o veza græt Sign ar Groas, a guerzas var an dour, evel m’e devize greet var an douar.\nGoude m’e devoa bet an eur da receo ar Goumunion, e c’houlennas ar c’hras digant Zosiim, guenta gueich ma teuze en deserz, da zont c’hoas d’e c’haout er plaç quenta m’en devoa-hi caet : eno, emezi, em c’hefot er stad ma pligeo, gant Doue. Da benn taust da ur bloaz e tistroas Sant Zosiim evit e guelet ; mæs e c’haout a reas maro, astennet var an douar, ha quer fresq evel pa vize nevez tremenet ; hac e cavas scrivet ar c’homsou-mâ : Tad Zosiim enterrit amâ dre garantez corf ar berc’heres Mari, pehihi a varvas da zez Guener ar Groas, antro-nos mn ho doa-hi Sacramantet. Zosiim a anterras ar C’horf santel gant cals a respet ; hac, o veza distro d’e Gouent, e crescas e bimgen.\nAr Santes-mâ a varvas var dro ar bloaz 425.\nNe d’ê na guir na sineer ho Conversion ma ne pellaït dious an occasionou eus ar pec’het. An nep ne guita quet an occasion eus ar pec’het, a gar ar\nAdtapet diwar « https://br.wikisource.org/w/index.php?title=Pajenn:Marigo_-_Buez_ar_Saent.djvu/250&oldid=134356 »


Kerniel an diaoul - Anjela Duval\nKerniel an diaoul\nNeb en deus graet beaj Pariz-Brest dre an tren a anavez sur-mat, etre ar C’hozh- Varc’had ha Tregrom, pe, evit bezañ sklaeroc’h, etre gar Plouared ha gar Tregrom, traonienn don al Leger. Eno e tremen an hent-houarn uhel a-us d’an dour, un dek ha tri-ugent metr bennak. Ur pezh labour iskis eo ar pont-se hag a c’holo ar rinier gant teir bolz mein-benerezh war dek ha c’hwec’h-ugent metr hed. Se eo lec’hed ar Pont ‘us d’ar rinier, erru er c’horre n’eus mui nemet ledander an hent-houarn. Ul labour ramz ‘oa kargañ an draonienn-se, pe, pa lavarin reizh an div draonienn, hini al Leger ha hini ar Froud a ‘n em gav da gouezhañ el Leger dres e korn ar pont.\nPa zifluk an tren a-zindan pont Kerriou e weler, eeun evel un tenn betek gar Tregrom, ur sav-douar ijinet da bermetiñ d’an hent-houarn gaoliata an traoniennoù- mañ. Etre pemzek ha triwec’h kant metr hed en deus ar sav-douar-mañ tennet an danvez anezhañ ar peurvuiañ eus ar gleuzadenn zo etre pont Kerivili ha pont Kerriou. Soñj ‘m eus klevet ar re gozh o lavaret un tamm krennlavar bet savet a- zivout ar pont bras-se : « Stankoc’h ‘vit ar glizh a bar e miz Mae, e fonted aour hag arc’hant bremañ er pont nevez. »\nHed-ha-hed ar volz e tu Tregrom ez eus un dreuzell, pe un doare riblenn hent pave- zet ha bardellet gant ur c’hael houarn. An hent n’eo ket ledan, a-walc’h d’ur vuoc’h da dremen ; ul loen-kezeg, gant ma na vo ket re uhelwintet, na re skoemp, a dremenfe c’hoazh ‘n ur chom tost d’ar c’hael. Un den gant ur garrigell a dremen brav ma n’eo ket re landrammus e garg. Teñval eo dindan ar Pont, hag un heklev spontus zo ur wech aet tre er vanell. Trouz ar botoù-koad hepken ‘ra un dourni eu- zhus. Ar vugale o devez plijadur o youc’hal hag o skrifal pa dostaont d’ar c’hreiz. Tregerniñ ‘ra o mouezhioù ken skiltrus ha trompilhoù ar Varn. Mard eo teñval ar riboul-se en deiz, en noz n’eo ket an holl en em vountfe e-barzh, enoeüs–tre eo d’un den e-unan. Ha kement a draoù iskis ez eus bet kontet a-zivout ar pont nevez ken ‘vez gwell gant meur a hini ober tro vras eget tremen drezañ.\nUn nozvezh e oa ur paotr-yaouank eus ar C’hozh-Varc’had o retorn eus Tregrom, bet, hervez, o welet e zousig. Diwezhat-mat ‘oa, glav a rae. Teñval evel noz Meurlarjez. Marteze zoken edo noz Meurlarjez, n’ouzon ket dres. Bepred, daoust m’en devoa ar paotr, paotr ar C’halvez ‘vit lavarout e anv, un tamm disfiz ouzh an toull-se, kement ha troc’hañ berroc’h, hag en askont d’an amzer fall, ‘gemeras hent an dreuzell. Erru damdost d’ar penn pellañ e lammas gant un dra bennak, a deukas, hag a gouezhas war e fri war an dra bennak-se. Kerniel a santas… ya, ker- niel, va Doue ! kerniel ha blev. Hag an dra bennak-se, perc’henn ar c’herniel-se a ‘n em zifretas hag a ziskaras ar paotr war e gein war ar pavez… Spontet, e leuskas ur griadenn forzh. An heklev a lake ar griadenn da dregerniñ euzhus. Ur veogadenn a savas, euzhusoc’h c’hoazh diouzh tu ar c’herniel. Darbet ‘oa d’ar paotr bezañ marvet gant ar spont ! Sonnet e wad. ‘N em dastum ‘reas ‘velkent ha sachañ e dreid gantañ ar buanañ mar gellas dont war e c’hiz. Erruout a reas e milin ar C’hleuzioù, daou-ugent metr diouzh ar pont, evel un den troet e spered. « Digorit an nor din en anv Doue, emezañ, an diaoul zo war va lerc’h. Lammet on gantañ dindan ar Pont. »\nSavet ar miliner. Dihunet gwreg ha bugale, nec’het holl. Pe en devoa kollet an den- mañ e spered vat ? Pe e gwirionez eo an diaoul en devoa gwelet ?… Tan ‘oa c’hoazh en oaled, lavaret ‘voe d’ar paotr ober un dommadenn da vrizhsec’hañ e zilhad ‘oa gleb dour-teil, ha krenañ ‘rae, kentoc’h gant ar spont eget gant an anoued. ‘Ouie ket sur ar miliner petra soñjal, rak ar paotr-mañ na oe ket tamm ebet un diskiant nag ur re gredik. M’en devoa bet ur seurt spont, ‘oa sur ur gwir abeg met petra ? Erfin ez eas ar miliner gant e letern da ambroug anezhañ dre ur wenodenn e-kreiz al lanneg d’erruout da dreuziñ al linenn diwar c’horre. Hediñ ‘reas neuze al linenn ur pennad ha diskenn a-us d’an ti glas, ur c’hardlev eus e gêr.\nN’ouzon ket avat ha kousket kalz en devoa ar peurrest eus an noz… Met, hervez klevet, en doa lezet a-gostez e zousig Tregrom ha klasket unan all e kostez Plûned. Hounnezh end-eeun ‘oa deuet da vezañ e wreg. Rak, nag e noz, nag en deiz n’ou- las morse mui tremen dre zindan ar pont nevez. Daoust hag-eñ eo abaoe an dro-se, mutu, eo deuet da vezañ anavezet ar c’hrennlavar :\nEmañ an diaoul o chom.\nLoc’ho Skolan, dogan gaezh, ‘Ra e droioù diavaez,\nDre ‘r pont nevez, dre bartout, Gant e gerniel war e choug.\nEvel-se a ganemp, ni bugale ar skol, pa welemp Loc’ho Skolan o kantreal dre vourk Tregrom, ha se ‘vije alies. Un istrimant ‘oa hemañ, ar seurt ne vez ket gwelet nemeur. Pe oad en devoa ? Diaes ‘vije lavarout. ‘Oa ket gwenn e vlev avat, rak ‘oa blevenn ebet war e benn, heñvel a-walc’h diouzh un ui peliet. Ur penn bihan ront ‘vel un irvinenn, plantet, a veze lavaret, n’eo ket war e c’houzoug rak n’en devoa gouzoug ebet, met war e vruched. E zaoulagad ‘oa evel daou bion glas-gwer arwenn, lemm evel div steredenn. Ur c’hlaourenn a zivere atav eus e c’henoù. Kaer en dije eñ tufañ ha tufañ. E choug ‘oa ken kromm ken ma seblante bezañ ken uhel ha lein e benn. E zivhar ‘oa hirik a-walc’h da welet, dre moarvat ma oa berr-kenañ e gein. Ur botoù lêr gros hag ur gamachoù ‘vije hañv-goañv gant al Loc’ho, rak anez na chomfe ket en e sav : re dinerzh ‘oa e ufernioù. Ur vazh hir gant ur beg houarn en sikoure da vale, ha c’hoazh pa chome a-sav a ranke derc’hel da dripal war blas. Ma chomje difiñv an disterañ momed, e kouezhfe diouzhtu war e fri. Rouestlet spontus ‘oa ivez en e gomz, saoziñ ha besteodiñ a rae kenañ. Ha ni, bugale diskiant ha didruez, hor bije plijadur oc’h ober al lu gant ar c’hozhiad reuzeudik. Bet ‘oa, hervez, an den-mañ en e yaouankiz heñvel ouzh an dud all. Pe ‘oa ar c’hleñved, pe ‘oa ur vuhez diroll e lakaas da gouezhañ e seurt gouzizadur ?…\nUn dra iskis avat, ar c’hrouadur paour ha disprizet gant an holl en devoa ur c’hleñ- ved dic’hortoz e-touez tud eus e renk : kleñved ar brasterioù. Aet ‘oa bet abred e amzer da gostez Landreger, a lavare, da heul mañsonerien da c’hounit e vara. Bet ‘oa gant ur c’hont bennak evel mevel, emezañ. Ha pa oa bet retornet d’ar vro en e gozhni, ‘vije dalc’hmat kaoz ar c’hont gantañ. Soñj am eus, marteze am boa dek, daouzek vloaz, gwelet al Loc’ho du-mañ. O klask e vara ‘veze a-benn neuze. Edo o kontañ da Vamm ‘oa erru mat gant ar c’hont, emezañ. Mont a rae gantañ da vale war e vatimant. Bet ‘oa o kantren gant ar c’hont betek an « Nouvelle-Calédonie », emezañ. Gwelet en devoa galeourien eno o trenañ o bouled stag gant ur chadenn houarn ouzh o zroad. Me a gave se traoù iskis avat hag a selaoue aketus.\n« N’eo ket gwir, a lavare Mamm.\n—\tEo, eo, eme Loc’ho, tri, tri, tri miz hor boa lakaet da vont, ha tri, tri, tri miz all da retorn. Me, me, me ‘oa erru ma, ma, mat gant ar c’hont. Ma karfen ‘oan bet dimezet da c’hoar ar c’hont.\n—\tPetra, a lavare Mamm, da c’hoar ar c’hont ?… Sot out ?…\n—\tEo, eo, eme Loc’ho. Ki, ki, kinniget ‘oa din gant ar C’hont, ha, ha, ha hi ‘oa prest da lavaret ya ivez.\n—\tBiskoazh kemend-all, eme Mamm, met perak ‘ta neuze n’az poa ket kemeret anezhi ?…\n—\tUr, ur, ur pezh vil ‘oa, eme Loc’ho, ur pezh vil n’am boa ket ezhomm outi.\n—\tMa, eme Mamm, daoust hag-eñ ‘oa moien da vezañ viloc’h eget na out-te, memes tra ?…\n—\tOc’holla, eme Loc’ho, me, me, me ‘oa ur paotr koant d’an ampoent.\n—\tPell a dle bezañ abaoe neuze ! » emezi.\nPa oa aet Loc’ho en e dro e lavaras va mamm din :\n« Fentus eo, emezi, evit ur c’hlasker-bara, met evel-se emañ, kleñved ar brasonioù en deus ar paourkaezh Loc’ho.\n—\tMet, emezon, n’eo ket gwir eo bet hennezh ur paotr koant, ken vil evel m’eo bremañ ?\n—\tKoant ? N’ouzon ket, eme Mamm. Bet eo marteze un den evel pep den en e yaouankiz. Met, merc’hig, ur vuhez diroll en deus bevet. Ha te ‘oar n’eus ket seurt d’ar vuhez fall da zispenn ar yec’hed hag ar gened, ar goantiri hag an nerzh a deuz gant ar pec’hed. Loc’ho moarvat zo bet tremenet re a alkool dre e wazhioù. Bet manet da gousket, alies moarvat, dindan an amzer. Seizhet ha nammet eo bet. Ha sioù all marteze en devoa c’hoazh, n’ouzon ket re vat. »\nEvit cheñch kaoz (traoù zo na vênt ket disklêriet d’ar vugale), Mamm a gontas din neuze an taol-spont-se am eus komzet outañ uheloc’h. Ar pezh en devoa graet kement a spont da paotr ar C’halvez hag en devoa kemeret evit an diaoul hag e ger- niel, ‘oa e gwirionez ur vuoc’h, buoc’h al Loc’ho. Retornet ‘oa bet al Loc’ho d’e lec’h ginidik pa oa deuet war an oad ha deuet gantañ ur vuoc’h. Profet ‘oa bet ar vuoc’h dezhañ, a lavare, gant ar c’hont-se en devoa kinniget dezhañ e c’hoar da bried !… Met an dud a grede ‘oa ur vuoc’h laeret, ha moarvat ‘oa gwir. Bepred, kavet en doa Loc’ho repu er c’hozh ti dirapar e-lec’h m’edo marvet e vamm. Pa lavaran un ti ez an dreist ar wirionez, rak un toull touseg ‘oa kentoc’h eget un ti. Un toull kleuzet dindan un dosenn e-giz d’ur c’hev, gant un doare mogerenn e tu an nor. Ar vuoc’h a gave peuriñ en hentoù ha war ar savadenn douar-se ijinet evit an hent-houarn. Er goañv, al Loc’ho a ouie pelec’h ‘vije kavet boued chatal hag e vuoc’h a vije lard diwar goust e amezeien. Met kraou ebet n’he devoa. Pa veze dous an amzer e loje ne vern pelec’h. Pa deue amzer fall al loen paour a glaske disglav ha goudor dindan ar pont nevez. Ha setu penaos ‘oa bet kejet paotr ar C’halvez ganti p’edo en he gourvez war bavez an dreuzell. Ha kemeret en doa he c’herniel evit kerniel an diaoul. Pell amzer a oa n’en devoa al Loc’ho buoc’h ebet ken a-benn am eus me e anavezet.\nE di, ti e vamm, Fant al Lut, ‘oa mui ‘met ur bern mein goloet a strouezh. Ur siklud all en doa savet al Loc’ho e grav ar Pont Nevez gant mouded ha mein ruilh. Koataet gant krenn, karget gant drez, toet gant balan, tri pe bevar gelorn difoñs emboes- tet an eil ‘n egile a furme ar siminal hag un draf valan ‘oa oc’h ober dor war e gas- tell.\nUn deiz edon o vont gant Mamm d’ober ur bale, ma lavaras-hi din : « Mar karez ez aimp da welet ti nevez al Loc’ho, ne raimp ket kalz tro. » Edo dres al Loc’ho o kemer an aer war doull e zor.\n« Bihan, eme Mamm ac’h eus savet da di, avat, Jamai (Jamai ‘oa e anv-badez), re vihan, memes tra, eo.\n— Neket, neket, neket, eme Loc’ho, un ti brav, un ti brav. »\nMa, eme Mamm din goude : « Hemañ da vihanañ n’eo ket start bezañ Doue dezhañ. Setu eñ ken evurus aze evel ur roue en e balez. » Ur marv kriz en doa bet ar paour kozh reuzeudik : lazhet gant an tren un deiz o treuziñ an hent-houarn. Deut ‘oa bouzar hag ampivat… Kalz a loened, hervez, ‘oa chomet war e lerc’h. Hag eñ kouls- koude hep ki na kazh…


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/466 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/466\nI. S. IAN, IV.\nkement-se eo e teu bugale Doue ha bugale an diaoul d’en em rei da anaoud. Piou-benag na ra ket ar justis ha na gar ket he vreur, n’eo ket euz a Zoue. (11) Rag ar pez a zo bet annonset deoc’h, hag hoc’h euz klevet adaleg ar pen-kenta, eo ma teuimp d’en em garet an eil egile ; (12) n’eo ket evel Caïn, pehini a oa euz an diaoul, hag a lazaz he vreur. Ha perag e lazaz anezhan ? Abalamour ma oa fall he oberou he-unan, ha mad re he vreur.\n(13) Breudeur, na vezit ket souezet mar deu ar bed d’ho kasaad. (14) Pa garomp hor breudeur, ec’h anavezomp ez omp tremenet euz ar maro d’ar vuez. An hini na gar ket he vreur a choum er maro. (15) Piou-benag hen deuz kaz ouz he vreur a zo eur muntrer ; ha gouzoud a rit penaos muntrer e-bed n’hen deuz enhan ar vuez eternel. (16) Ni hon euz anavezet ar garantez, dre ma hen deuz-Hen roet he vuez evidomp ; ha ni a dle ive rei hor buez evit hor breudeur. (17) Hogen, an hini hen defe madou ar bed-man, hag o velet he vreur o kaoud ezom, a zerfe he galon outhan, penaos e choumfe karantez Doue enhan ? (18) Va bugaligou, diwallomp da garet dre gomz, ha divar beg hon teod, mes karomp dre hon oberou, hag en gwirionez. (19) Rag evel-se eo ec’h anavezomp penaos ez omp euz ar wirionez, hag ec’h assurimp hor c’halonou dirazhan ; (20) rag mar deu hor c’halon da gondaoni ac’hanomp, Doue a zo brassoc’h eged hor c’halon, hag anaoud a ra pep tra. (21) Bugale muia-karet, mar na gondaon ket hor c’halon ac’hanomp, hon euz ñzians dirag Doue. (22) Ha petra-benag a c’houlennomp, hen recevomp diganthan, o veza ma viromp he c’hourc’hemenou, ha ma reomp ar pez a blij dezhan. (23) Ha setu aman he c’hourc’hemen : ma credimp en hano he Vab Jesus-Christ, ha ma en em garimp an eil egile, evel ma hen deuz gourc’hemenet deomp. (24) An hini a vir he c’hourc’hemenou, a choum en Doue, ha Doue enhan ; hag anaoud a reomp e choum enomp dre ar Spered hen deuz roet deomp.\nBUGALE muia-karet, na gredit ket da bep spered, mes amprouvit ar sperejou, evit gouzoud hag int a zo a-berz Doue ; rag kalz a fals-profeted a zo deuet er bed. (2) Anavezit Spered Doue en kement-man : kement spered hag a anzav penaos Jesus-Christ a zo deuet er c’hig, a zo a-berz\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/466&oldid=125600 »


E Roma an Henamzer e veze krennet alies ar ger-stur Senatus PopulusQue Romanus (a dalvez kement hag Ar Sened hag ar Bobl Roman) e S.P.Q.R., arouez ar Republik roman, ha hini an Impalaeriezh roman. Muioc'h eget nep arouez all e talveze ar pevar ger-mañ kement hag aotrouniezh ar Stad roman, evel ma c'hall ur banniel bezañ hiziv an deiz evit ar Stadoù pe ar Pobloù.\nSenatus Populus-Que Romanus\nSkoed-ardamez a-vremañ Roma\nGolo san skarzh e Roma, merket SPQR warnañ\nBez' e oa anezhi arouez unvaniezh ar Sened gant diskennidi kompagnuned Romulus, krouer mojennel kêr Roma, hag ar bobl roman, elfenn bouezusañ ar Republik, hollad ar geodedourien.\nLakaet e veze ar ger-stur-mañ war ar savadurioù foran, evel war talbennoù an temploù, ar bolzioù-enor, hag all. Sur a-walc'h e veze implijet war bannieloù an armeoù ivez. Dre vras, kement tra bet savet pe sevenet gant ar Stad a c'halle kaout ar merk-se warnañ.\nAnv ofisiel ar Republik e oa an termen Senatus Populusque Romanus.\nC'hoazh e vez implijet hiziv al lizherennoù S.P.Q.R. war skoed-ardamez kêr Roma, ha war ar savadurioù foran.\nGant ar brudet m'eo chomet al lizherennoù-mañ a-hed an amzerioù ez eus bet ijinet forzhik bourdoù diwar o fenn, en Italia peurgetket evel, da skouer :\n"Sono pazzi questi Romani" - "Sot eo ar Romaned-mañ." Troienn implijet-kenañ e troidigezhioù italianek Asteriks.\n"Sono Porci Questi Romani" - "Ar Romaned-mañ n'int nemet moc'h."\n"Solo pago quando ricevo" - "Ne baean nemet pa vezan paeet."\n"Solo preti qui regnano," - "N'eus nemet ar veleien zo mestr amañ."\nUr c'hoari gerioù all gant an doienn war an tu mat ha war an tu gin diouzhtu goude : "SPQR - RQPS:" "Sapete Più o meno Quanto Rubiamo? - Rubiamo Quanto Possiamo Senza Parole." - "Ha gouzout ha rit dre vras pegement a vez laeret ganeomp? - Laerezh a reomp kement ha ma c'hallomp, hep rannañ grik."\nImplijet e vez ivez e saozneg : "Small Profits, Quick Returns." - "Gounidoù bihan, distroioù prim".\nAdtapet diwar « https://br.wikipedia.org/w/index.php?title=Senatus_Populusque_Romanus&oldid=1741859 »\nKemm diwezhañ d'an 5 Meu 2017 da 20:18\nKemmoù diwezhañ degaset d'ar bajenn-mañ d'an 5 Meu 2017, da 20:18.


Sujet: An Tornaod Ven 12 Juil 2013 - 14:35\nUl levr bet skrivet e 1935 gant Paotr Juluen / Gour-Na-Gil\nWar ar stern.\nTamm ha tamm a vo skannet hag embannet.\nFotoioù/Skeudennoù, ha testennoù e skrid evit bet lennet en sklaer\nSujet: Re: An Tornaod Sam 13 Juil 2013 - 10:30\nMersi did 'vid ar "skanoù".\nHadembannet e oa bet 'An Tornaod' gant Hor Yezh (niv. 184-185) un nebeut bloavezhioù zo, e 1990, er skritur 'peurunvan'.\nJulien CLISSON (Paotr Juluen, ...), 1883-1945, beleg ha skrivagner, a oa ginidig a Blistin (en Bro-Dreger).\nSujet: Re: An Tornaod Ven 26 Juil 2013 - 21:43\nKenta Pennad : An Degouez\nKalz a droioù lavar plijus.\nSujet: Re: An Tornaod


Yann ar Badezour, Galleria Nazionale d'Arte Antica, Roma - Wikipedia\nYann ar Badezour, Galleria Nazionale d'Arte Antica, Roma\nYann ar Badezour er gouelec'h, gant Caravaggio, Galleria Nazionale d'Arte Antica, Roma\nYann ar Badezour, gant Andrea del Sarto, 1528. Palez Pitti, Firenze - un oberenn-skouer da g-Caravaggio, gant an hevelep doare da implij an diadreñv hag an arouezioù.\nSede unan eus an daou Yann ar Badezour livet gant Caravaggio war-dro 1604 (e 1605 marteze). Emañ bremañ e dastumad ar Palazzo Corsini a weler er Galleria Nazionale d'Arte Antica. Evel ar Badezour graet evit Ottavio Costa n'eus bet laosket arouez ebet gant an dudenn, gouriz ebet, kroc'hen ebet, hag ar groaz nevez nemet damwelet. Teñval eo an diadreñv, ma teu an arvester da grediñ e chom e-maez an istor.\nNe oa ket ar c'hentañ arzour da ziskouez ar Badezour en e noazh, ha graet e oa bet gant livourien all Leonardo da Vinci, Raffaello, Andrea del Sarto, ha meur a hini all c'hoazh. Met gant Caravaggio ez eus ouzhpenn un doare tostoc'h d'ar gwirvoud, ha reuzeudigezh ne vez ket pell. Yann, gantañ, a zo rous e chouk hag e zaouarn, evel ur c'houer, ha gwenn e vruched, ma welomp ur gwir baotr, diwisket evit al livour, ha n'eo ket un dremm dibersonel, evel ar Yann taolennet gant Raffaello, re-bar d'e aelez. N'eus nemet goulenn piv eo ar paotr-se ha kenkent e stokomp ouzh gwirionez an daolenn hag e teu soñj eus Roma en amzer Caravaggio.\nAr buhezskridour Peter Robb a veneg gerioù Montaigne diwar-benn Roma evel kêr an aouaregezh hollvedel.\n↑ Galleria Nazionale d'Arte Antica di Palazzo Barberini\nAdtapet diwar « https://br.wikipedia.org/w/index.php?title=Yann_ar_Badezour,_Galleria_Nazionale_d%27Arte_Antica,_Roma&oldid=1848842 »


Pajenn:Marigo - Buez ar Saent.djvu/233 - Wikimammenn\nPajenn:Marigo - Buez ar Saent.djvu/233\ncial qant ar re a so angaget e pec’hejou mezus. Hiniennou anezo en em les da veza tromplet gant an drouc-speret ; golo a reont o gouliou elec’h o disquez, ha dre eno e serront out-o o-unan an or a visericord, pehini en deus ar Speret-Santel prometet da zigueri d’ar milit eus ur Goession humbl ha sincer.\nRet eo e tiscleriemp hor pec’hejou ebars en Tribunal eus ar binigen, pe ret eo e vent discleriet un deiz dirac ar bed-oll ; ret ê supporti an eil pe heben eus an diou gonfusion-ze ; choasit, ha, gant aoun d’en em drompla, comparachit an eil gant he-ben. Eus a ur c’hostez, a gonfusion a souffrit er Goession a so ur gonfusion dister aoualc’h. Discleria rit ho pec’het d’a ur C’hoessour charitabl pehini en deus compassion eus ho sempladurez hac a zeu da zouçaat, quement ha ma ell, ho poan ; pehini, pell dious caout goal santimant ebet ac’hanoc’h, a zeu da admira muy ar gouraich gant pehini hoc’h eus tremenet dreist ar gonfusion a allac’h da gaout, eguet ar fragilite pehini e deus græt deoc’h coueza er pec’het : e obligea a rit memes da gaout truez ouzoc’h, ha carantez evidoc’h dre ar choas hoc’h eus græt anezàn evit fiziout dezâ ar pez hoc’h eus a secreta. Mæs er Varn diveza ho pec’het a vezo disoloet, non pas hep muiquen da un den, mæs d’ar bed-oll ; non pas da un den truezus ha charitabl, mæs d’hoc’h adversourien ; non pas da un den pehini a zeu d’ho consoli, mæs da dud pere a zeui d’ho condaouni ha d’ho carga a rebeichou c’huero. Ma ve ur c’hriminal sur da gaoute c’hraç mar carre discleria e grim da unan hepmuiquen eus e Varnerien, caër en deffe an drouc-speret e dempti, certenamant ne vancque quet da ziscleria e grim, ha ne raë quet cals a gas eus ar vez en deffe oc’h en em ziscleria coupabl.\nMæs c’hoas mar coust, evit discleria e bec’het, peet mad a vêr dre an onction a zeu Doue da scuilla en ene, dre ar repos hac an douçder a ra dezi tànva. En effet pebes peoc’h, pebes consolation interior na santom-ni quet aviziou goude ur goession vad, e pehini hon eus discleriet antieramant hor pec’hejou !\nAdtapet diwar « https://br.wikisource.org/w/index.php?title=Pajenn:Marigo_-_Buez_ar_Saent.djvu/233&oldid=134337 »


DegemerStalLevrioùLevrioù 16 vloaz ha muioc'hYezhadur ! Alioù fur evit ar vrezhonegerien diasur\nHome / Levrioù / Levrioù 16 vloaz ha muioc'h / Yezhadur ! Alioù fur evit ar vrezhonegerien diasur\nAbaoe meur a vloaz bremañ e c’hell lennerien ar gazetenn sizhuniek Ya! gwellaat o brezhoneg a-drugarez da gentelioù Yann Gerven a vez embannet ingal enni, a-zivout fazioù a vez klevet pe lennet ingal e brezhoneg ar bed a-vremañ. 87 eus ar c’hentelioù-se a zo bet dastumet e “Yezhadur !”, un ostilh prizius !\n296 er stok\nYezhadur ! Alioù fur evit ar vrezhonegerien diasur quantity\nISBN: 978-2-86824-234-1 Rummadoù : Levrioù 16 vloaz ha muioc'h, Maez-rummad Product ID: 1646\nYvon Gourmelon (Yann Gerven e anv-pluenn), bet ganet e Plougastell-Daoulaz d’an 20 a viz Eost 1946, a zo ur skrivagner brezhonek (danevelloù, romantoù), hag ur yezhoniour brezhonek (notennoù yezh) a vez pedet da gemer perzh e stajoù war ar brezhoneg. Bet en doa ar Priz Langleiz e 1986 evit ar romant Brestiz o vreskenn. Kostez Kallag emañ o chom abaoe ar bloavezhioù 1970. Kelenner war ar matematikoù e oa. Brezhoneg en deus kelennet ivez e-pad ur 15 bloavezh bennak e lise Pavie Gwengamp. War e leve emañ abaoe 2006.\n2014, dastumad “Maez rummad”, 180p., ment 18×15 cm\nRoit an ali kentañ war “Yezhadur ! Alioù fur evit ar vrezhonegerien diasur” Cancel reply\nAr brizoniadez – Pourmenadenn Yaya #2\n€10.00 Lakaat er baner


Pajenn:Ar Floc'h - Deuz ar garantez d'ar maro - Ar Bobl, 1909.djvu/17 - Wikimammenn\nPajenn:Ar Floc'h - Deuz ar garantez d'ar maro - Ar Bobl, 1909.djvu/17\nRomant gazeten AR BOBL 17\nXVI. — Karantez Gwennola evit ar jardiner\nLaouik a deuaz adarre pa oe echuet he gonje, da zervicha on aotrou Kerzullek, ha bloaz a zo abaoue ma z’eo mestr jardiner er maner.\nLaouen ha seder, Laouik a gan dizourzi oc’h ober he labour, sonjal a ra beb an amzer en he vestrezik koant, kemenerez e bourk Poullaouën.\nBep sul araok an offeren, e za d’he gwelet hag he galon a drid o sonjal en euruzded en devezo prestik asamez gant Lizik he zousik koant.\nGoulskoude, eur mintinvez, Gwennola, a ioa o kempen ar bleuniou en ti-gwer, hag a lavaraz d’ezhan dont d’he c’haout :\n« Selaouit va mignon, abaoue m’oc’h anavezan, e prizan ac’hanoc’h huel.\nEn devez ma teuiz er maner-ma evit ar wech kenta, ho mam a roaz d’in eun tam bara du ; ha c’houi a deuaz da zigerri d’in an or, c’houi va hentchaz beteg an ti.\nC’houi o peuz roet bara d’in du-ze er c’houldri, c’houi oc’h euz diskleriet d’am zad petra falvezaz d’am lezvam ober d’in, c’houi du-ze e Pariz a zo bet tost d’eoc’h beza bet lazet abalamour d’in, hag abalamour da [ze] ho karan, hag abalamour da ze e kinnigan d’eoc’h hirio va c’halon da garet da viken. »\n— Ah Gwennola ! me o kar ive, hag ho karo da viken, mes va c’harantez n’eo ket eur garantez arc’hant.\nM’em beuz graet evidoc’h ar pez em euz, n’eo ket abalamour ma sonjen o c’hallfec’h beza eun deiz va fried, mes her graet em euz dre garantez ar justis, evit ar wirionez, evit an dever…\nMes Gwennola ! Petra livirit d’in, va spered n’en deuz ket komprenet mat ho komzou ? »\n— « Ia ! roi rin d’eoc’h mar kirit va c’halon da garet da viken, ha ma ze ho polontez, e vezin ho pried. »\n— « Ah Gwennola ! Me n’oun netra nemed ho mevel, va mam n’eo nemed eur baourez, n’oun ket din da veza ho pried, rak c’houi a zo pinvidik.\nA dra zur, den war an douar na garfen eget oc’h, mes ar pez a bropozit d’in na c’hell ket en em gaout. »\n— « Karantez hag enor a dalv muioc’h eget pinvidigez, va mignon, ha setu petra n’anavez ket eun hanter vrasa deuz an dud, dallet gant ho c’harantez evit an arc’hant.\nGwir eo ez oc’h paour a vadou ar bed-ma, mes ho kalon en deuz muioc’h a briz eget an oll aour a zo war an douar, hag abalamour da ze e c’houlennan anezhan diganeoc’h evit hor c’haret da viken. »\n— « Hag ho tad, hag ho mam, Gwennola, petra zonjint euz a gomentse pa glevint ? »\n— « Klevet ho deuz abenn brema, hag ho daou int kontant. Deuit ganen d’ho c’haout, hag e klevfoc’h ar wirionez.\nAn daou iaouank a bignaz d’ar gambr el leac’h oa an aotrou hag an itron Kerzuliek.\nTostait, servicher feal ! a lavaraz an aotrou Herry.\nIa, servicher mad oc’h bet d’ar Roue, ha d’in me. Ar groaz a enor o peuz bet digant ar Rouantelez. gounezet o peuz anezhi o tifen ho pro, ra vezo meulet ! gounezet o peuz anezhi o tifen ho puez a eneb tud paët gant eun enebour d’am merc’h.\nHarzet oc’h euz va merc’h da zimezi gant eun den en deus dizonoret he dud.\nN’ouffemp ket rei d’eoc’h huelloc’h merk euz hon anaoudegez vad, eget о roi d’eoc’h hor merc’h da garet, hor merc’h da bried. »\n— « Aotrou, va mestr : sonjal a rit-hu ez oun din da gregi e dourn ho merc’h ! »\n— « Eun den a enor evel-d’oud, a zo din euz a bep tra vad ! »\n— « Mes aotrou : anaout a rit va zud paour, anaout a rit ho jardiner. »\nIa va mignon, anaout a ran ac’hanoc’h oll, ha gouzout a ran ar priz deuz ho kalon, rak an amzer dremenet ganeoc’h er maner-ma, a ziskouez d’in awalc’h ez oc’h eun den a enor, eur Breizad kalonek ha dispont.\nAdtapet diwar « https://br.wikisource.org/w/index.php?title=Pajenn:Ar_Floc%27h_-_Deuz_ar_garantez_d%27ar_maro_-_Ar_Bobl,_1909.djvu/17&oldid=159099 »\nKemmoù diwezhañ degaset d'ar bajenn-mañ d'an 14 Ebr 2020, da 17:30.


Gireg Rannou, ijinour war ar fuzeenoù Ariane 5 e Kourou - DR\nDiffusion du lundi 24 septembre 2018 Durée : 11min\nDeomp da vro Guyan ! Gireg Rannou a labour war dro ar c'hantved fuzeen Ariane 5. Komzet hon eus ivez diwar-benn un "ekotaos" nevez. Ur bloaz goude eo c'hoazh start da gumunioù-zo ober hep kevratoù skoazellet.\nAriane 5 : ur breizhad zo o labourat war ar c'hantved hini\nGireg Rannou zo staliet abaoe tri bloaz e Kourou e Bro Guyan. Ijinour eo er Cnes, kreizenn broadel an egor. Paotr Kawan zo bammet bep taol o welet fuzeenoù o vont kuit davet an egor. Heuliet en doa kentelioù brezhoneg deus ar skol bublik e Kawan betek al lise An Danteg e Lannuon. Gouest eo hiriv da gaozeal diwar-benn e labour e kreizenn Kourou. "Abaoe 22 vloaz e vez tennet fuzeenoù Ariane 5 hag ur fest bras e vo ar c'hantved hini" eme paotr bro Dreger.\nà lire Un breton participe au tir de la centième fusée Ariane 5\nDistro an ekotaos ?\nEmañ ar gouarnamant o labourat war un taos nevez. Ur pegsun a vefe ret paeañ ha pegañ war an holl kamionoù, pe vefent gall pe deus ar vroioù estren. Un ekotaos nevez eo hervez an FNTR, sindikad an transporterien. Jean-François Ar Gall zo e penn un embregerezh kirri-samm e Logivi-Plougraz. N'eo ket a-du tamm ebet paeañ un taos nevez. "Trawalc'h hon eus da baeañ dija" emezañ.\nBloaz'zo e oa bet ehanet ar Stad da arc'hantaouiñ ar c'hevratoù skoazellet\nEstreget ar skolioù a zo bet lakaet diaes gant distruj ar c'hontradoù skoazell, ar c'humunioù ivez. Hervez ur studiadenn war ar strollegezhioù lec'hel, ur gumun diwar pemp 'neus kudennoù abalamour d'an abeg-se. Displegadennoù Pauline Kerscaven.


Fleetwood Mac e 2009: John McVie, Stevie Nicks, Lindsey Buckingham, Mick Fleetwood.\nFleetwood Mac zo ur laz sonerien saoz savet e 1967 e Londrez gant Mick Fleetwood ha John McVie, o deus roet o anvioù d'al laz, hag ar ganerez stadunanat Stevie Nicks, hag he fried Lindsey Buckingham. Ur ganerez all zo bet el laz ivez : er bloavezhioù 1970 e oa Christine McVie, bet dimezet d'ar gitarour John McVie. Ouzhpenn 100 milion a bladinier o deus gwerzhet en holl, ma'z int unan eus al lazoù o deus gwerzhet ar muiañ.\nDaou varevezh zo bet el laz : e dibenn ar bloavezhioù 1960 pa oant renet gant ar gitarour Peter Green, e-kreiz bloavezhioù ar blues saoz, hag an titl brudet "Albatross"; etre 1975 ha 1987, en o bloavezhioù "pop", gant Christine McVie, Lindsey Buckingham ha Stevie Nicks.\nAdtapet diwar « https://br.wikipedia.org/w/index.php?title=Fleetwood_Mac&oldid=1661131 »\nKemmoù diwezhañ degaset d'ar bajenn-mañ d'an 7 Gwe 2015, da 10:46.


Gwengolo | 2010 | Soubenn ar geek\nDielloù evit Gwengolo, 2010\nPosted in Filmoù on Gwengolo 27, 2010 by geekezig\nThe Runaways a oa ur strollad rock ‘n’ roll savet e 1975. Ur strollad merc’hed hepken. Sonet o deus asambles betek 1979. Unan hepken a zo anavezet bremañ : Joan Jett. Ar film The Runaways a gont istor ar strollad. Penaos eo bet savet gant Joan Jett un tamm dre zegouezh en ur gejañ gant ar produer Kim Fowley. Merc’hed ar strollad a oa yaouank spontus (15 vloaz). Ha n’int ket bet pell o teskiñ kemer dramm forzh pegement. Sex, drugs and rock ‘n’roll tudoù.\nDedennus-tre eo gwelet Dakota Fanning ha Kristen Stewart pellig eus an tudennoù a vezer boaz da welet anezho o c’hoari.\nSonerezh lañsus ha kalz traoù a vez desket (ne ouien netra diwar-benn ar strollad, anzav a ran). Siwazh ne teu ket a-benn ar film da vezañ ar pezh e klask hag e c’hallfe bezañ : ur gwir film girl power. Santet e vez levezon Bliss (film kentañ Drew Barrymore, ur souezhadenn blijus) da skouer, met n’eus ket memes energiez gant ar film-mañ. Ouzhpenn-se ne vez ket meizet mat an tudennoù hag o santadoù ar pezh na ro tamm from ebet (padal eo trist awalc’h o istor memestra pa soñjer mat). A-benn ar fin, em eus bet ar santimant e oa bet savet ar film evit reiñ ul liv un tamm trash d’an div aktourez bennañ ha ne oa ket kalz traoù all da c’houde. Dipitus…\nPosted in Levrioù bannoù-treset on Gwengolo 27, 2010 by geekezig\nEil levrenn manga Ace Attorney ‘m eus kavet gwelloc’h, evel ma vefe bet kavet al lusk (pe ivez un tamm pa c’hoarier, goude un enklask pe zaou e vezer “e-barzh” penn-da-benn ha n’eo ket o tizoloiñ hag o klask difenn en un doare kamm). Ouzhpenn diskoulm istor ar c’hevnid (na oa ket echu) ez eus un enklask all, dres unan a c’hallfe bezañ er c’hoarioù gant ur muntr iskis c’hoarvezet e-kerzh un abadenn en ur park dudi. Pezh a zo eo bet toullgofet ur paotr padal e oa e-barzh ur gwiskamant a zo tu da denañ dre ar c’hein hepken…\nUn tammig spered an enklaskoù gant ar Samourai (arc’hant, dir ha me oar ^^) a zo.\nBon, gortozomp ar miz o tont evit gouzout fin an istor! 5 levrenn a vo en holl war a seblant.\nAce Attorney. E stumm manga. Ehe.\nTro em boa bet da lenn un toullad pajennoù war ar rouedad warlene met gwelloc’h ‘oa din kaout al levr e gwirionez memestra.\nEl levrenn gentañ ez eus : un enklaskig a ra un tamm evel un digoradur. Paul Defès a vez tamallet (penaos?!) ha rediet e vez Phoenix d’e difenn. Berr awalc’h eo, gant fent ar c’hoarioù.\nAn eil a zo luzietoc’h un tamm, iskis, gant un istor kevnid un tamm souezhus. Blaz an tammoù “filmoù” a vez e penn kentañ an aferioù a zo gant lodenn gentañ an istor (marv an den), graet eo mat.\nDa c’houde ez eus tudennoù iskis a c’hallfe bezañ kavet er c’hoarioù. An tresañ n’eo ket dreistordinal met heñvel deus tudennoù ar c’hoari, o fersonnelezhioù (evit ar re a anavezomp dija) a zo heñvel ivez. Un disoc’h kentoc’h mat neuze. Evit faned Ace Attorney memestra, rak evit ar reoù all n’eo ket dedennus awalc’h an istor hec’h unan (hep ar fent/an tudennoù pa n’anavezer ket ar c’hoarioù) evit dalvezout ar boan d’am soñj.\nUr film barzhoniel eo Poetry. Ur film gorrek, gant skeudennoù brav, frazennoù da brederiañ, barzhoniezh ar vuhez pemdez.\nUr film start eo ivez, diwar-benn ur plac’h kozh o kouezhañ klañv, o klask sevel he mab-bihan diseblant.\nUr bersonelezh dreist a zo ganti, startijenn spontus, un tu cheuc’h ha lorc’hus a vez a-wechoù gant ar merc’hed kozh… Spontus eo eñ, emgar ha goulo.\nN’eo ket ur film fentus, mantrus eo ar fin ha koulskoude eo peoc’hus ha brav.\nPosted in Levrioù bannoù-treset on Gwengolo 25, 2010 by geekezig\nTom et William a zo un istor “fin ar bed”. Ur paotrig a zizolo un deiz emañ e-unan. Pa vez taget gant boudoù iskis e c’houlenn sikour digant harozed al levrioù bannoù-treset a blij kalz dezhañ. William a zo e-unan ivez, tamm-ha-tamm e verzont ez eus ur pemp den bennak er c’horn-bro (en un tu bennak er c’hwec’hkorn emaint). Taget e vezont gant euzhviled al levrioù bannoù-treset. Setu, kaer o deus goulenn sikour gant un haroz e vo reoù drouk o tont da c’houde…\nDizoloet e vo ivez eo liammet an holl dud a zo chomet gant an embanner pe al levrioù bannoù-treset dre vras. Iskis hañ…\nUn tamm giz-kozh e ra an tresañ, evel un dave d’al levrioù bannoù-treset eus ar bloavezhioù 50 lakaomp. Ul labour klok awalc’h a zo bet graet tro-dro abalamour ez eus bet savet ur blog (unan eus an tudennoù en doa savet ur blog) hag all evit klotañ gant an istor hag e lakaat da seblantout gwir. Ur raktres plijus.\nPosted in Levrioù bannoù-treset on Gwengolo 20, 2010 by geekezig\nStart kenañ eo penn-kentañ Parker. Hep komzoù pe dost, tresadennoù teñval an eil warlerc’h ar reoù all.\nDa c’houde e teu sklaeroc’h. Parker a zo bet trubardet gant e wreg, abaoe e soñj d’an holl eo marv, padal n’eo ket met en soñj emañ kaout dael.\nTamm-ha-tamm e teu a-benn en ur lazhañ kalz tud war e hent.\nSavet diwar romantoù polis, un dudenn didruez met ul levr kreñv, plijus, blaz ar filmoù du, ar merc’hed koant, SUA ar bloavezhioù 50 un tamm. Ul labour a-feson.\nUl levr bannoù-treset iskis, gant un tresañ, pas goulo, met un tammig re a wenn ennañ. (Start eo displegañ ^^)\nN’eo ket dres evel ul levr bannoù-treset klasel, n’eus ket kazennoù resis… Kentoc’h tresadennoù hag a grou un istor.\nUn istor fromus diwar-benn ur geriadennig levezonet gant hec’h istor, pa oa soudarded amerikan goude an eil brezel bed. Ur bern bugale gant un tad dianav, ur bern tud dilabour, hag ur paotr sorc’henet gant New York.\nUn istor soutil, plijus-tre. Ul labour dedennus, na blijo ket d’an holl avat.


plijet - Wikeriadur\nSavet diwar ar bennrann plij (eus ar verb plijout) hag an dibenn-ger -et.\nanv-gwan-verb : Bezañ plijet: bezañ laouen, bezañ stad en den\n[...], rak ker plijet e oant bet gant e zoareoù m'o dije kavet gwelloc'h bezañ barnet d'ar marv, [...] — (Langleiz, Romant ar Roue Arzhur/levrenn I : Marzhin, Al Liamm, 1975, p. 29.)\nAr re-mañ, p'o doe gwelet ar gambr hag o gweleoù, a lavaras e oant plijet hag a c'houlennas ar priz diouzhtu anezhi. — (Gab Milin, Marvailhoù Bro-Leon, Hor Yezh, 1999, p. 161.)\nbezañ bet plijet udb da ub\nMar sou plijet dac’h ur poent bennak e-barzh an istoer-mañ, Yann Gonan\nNann, va bugale, kêr Roazon n' eo ket bet plijet d' in abalamour d' an traou-se, ha dreist-holl abalamour d' am faotrig Yeun. — (Yann ar Floc'h, Koñchennou eus Bro ar Stêr Aon, Levrdi Le Dault, Kemper, 1950, p. 73.)\nA-viskoaz eo bet plijet e wele dezañ. — (Jules Gros, Le trésor du breton parlé Première Partie, 1966, p. 12.)\nbezañ bet plijet gant ub ober udb\n[...] : « Aotrou Fistoulik, plijet eo bet gant ar Gouarnamant roi d'eoc'h eur vedalen, evit anaout an oaz a gemerit da labourat evitan. » — (Ivon Krog, Klenved ar Medalennou, Ti-moulerez Sant-Gwilherm, Sant-Brieg, 1909, p. 1.)\nbezañ plijet un dra gant ub (e-lec'h da ub)\nMad eo, o Tad, p'e guir eo plijet evelse ganehoc'h \ndoare-sujet, en droienn plijet gant unan bennak ober un dra bennak\nPlijet gant Doue e ve peadra d'az tasprenañ ! — (Erwan ar Moal, Pipi Gonto, Kemper, 1925, p. 182.)\ndre verrdro : plijet hepken\nO Jezuz, d’am zellou breman goloet, Plijet terri ar c’hoant am euz d’ho kwelet Azeet war ho tron e lein an Envou, Evel m’ho kwel eno ar zent hon tadou. Amen.\nMet abalamour ma ’z oc’h coant, Ha ma plijet d’am zantimant. — (Fañch an Uhel, Soniou Breiz-Izel 2, Pariz, 1891, 1971, p. 10.)\nAdtapet diwar « https://br.wiktionary.org/w/index.php?title=plijet&oldid=233916 »\nKemmoù diwezhañ degaset d'ar bajenn-mañ d'an 23 Meu 2017, da 17:21.


Into the Wild - Wikipedia\nInto the Wild a zo ur film savet gant Sean Penn e 2007, ha c'hoariet gant Emile Hirsch, Macia Gay Harden, William Hurt hag un toullad re all. Istor ur paotr, echu gantañ e studioù eo, hag a zo o klask an eürusted, an digenvez hag an dieubidigezh .\nChristopher McCandless studier amerikan, nevez diplomet eus ur skol-veur brudet a ziviz paouez gant e vuhez hag ar gevredigezh vodern, hep lavaret d'e familh. Lakaat a ra e arc'hant hag e baperioù ofisiel (kartenn anv hag all …) da zeviñ, ha treuzkas a ra an argant en doa lakaet amzer da lakaat a-gostez d'un aozadur anvet Oxfam o enebiñ diouzh ar baourentez hag an digevatalded er bed. Mont a ra kuit war an hentoù gant e c'harr-tan e su ar Stadoù-unanet. Tremen a ra dre Arizona, ar C'hanyon bras, Kalifornia. Evit kaout arc'hant da genderc'hel gant e veaj e kav labourioù bihan en Dakota pe c'hoazh e Colorado. Pa erru e Mec'hiko e teu ar soñj dezhañ mont betek Alaska evit pellaat c'hoazh eus ar gevredigezh hag uhelaat e spered prederouriel . Ober a raio anaouedegezhioù brav kenañ e-pad e veaj, bep kejadenn a roio dezhañ ur sell disheñvel diwar-benn mab-den ha krouiñ a raio darempredoù kreñv-tre gant an eil hag egile, met Christopher a chomo bepred war-glask an digenvez. Ar c'houplad hippie a zo o koshaat, paotr an ti feurm hag a zo gredus, ar paotr kozh n'eus c'hoant perc'hennañ anezhañ, ur plac'h yaouank koantig e garantez dioutañ . Benn ar fin erru a ra da Fairbanks en ur c'hoari biz meud, chom a raio 5 miz e-unan o prederiañ war e vuhez ha talvoudegezh an erusted, en ur vevañ barzh ur c'harr-boutin laosket da goll. Gant ar goañv e diaes dezhañ da gavout boued ha goude daou vloaz o veajiñ en deus c'hoant tistreiñ met stanket eo gant ar ster. Ret eo dezhañ gortoz e vefe izelet live an dour. Poan a zo gantañ kavout boued, neuze klask a ra titouroù barzh e levr diwar-benn ar plantoù. Met dre fazi, debriñ a ra greunennoù danjerus evit ar yec'hed hag en em ampezoniñ a ra ganto. Christopher McCandless a gompren d'ar mare-se eo ret d'an eürusted bezañ lodennet gant mab-den. A-raok mervel e skrivo ur frazenn diwezhañ « Hapinness is only real when shared » « An ^¨urusted a zo gwir nemet pa vez lodennet anezhi » .\nUn Istor Wir :\nDiwar un istor wir eo bet tennet ar film-mañ. Christopher McCandless, an hini gwir, en deus bevet e vugaleaj e Virginia. Graet en deus studioù bras. Ur paotr sot gant Jack London, Tolstoï ha Thoreau, ne blije ket dezhañ ar gevredigezh « danvelezour ». Ul levr a zo bet skrivet gant Jon Krakauer; « Voyage au bout de la solitude ».\nDanvez pennañ ar film :\nBurutelladenn ar gevredigezh : Lak a ra Sean Penn, ar paotr yaouank e-giz un haroz klañv gant ar gevredigezh « danvelezour », a zo o klask ur bed gwelloc'h ha peurvat. Kuitaat a ra ar c'hêrioù evit mont war ar maezioù. Danvez ar self made man : N'eus ket c'hoant gantañ spletiñ ar pezh a zo aes da gaout. C'hoant en deus ober an dra-se e-unan. An natur : Lakaet e vez war-wel liested ha braventez an natur amerikan. Klask an identelezh : Ur film diwar-benn klaskerezh an identelezh, Christopher a cheñch anv (Alexander Supertramp). Emañ o klask ar gwirionez diwar-benn e « buhegezh », deskiñ a ra tamm pe damm piv eo. Gwelet e vez ivez diaesterioù ur vuhez familh. Sonerezh ar film : Ar sonerezh a zo bet savet gant Eddie Vedder, kaner Pearl Jam, hag ar gitarour Michael Brook. An holl testennoù a zo bet skrivet gant Eddie Vedder, nemet Hard Sun ha Society hag a zo bet skrivet gant Jerry Hannan. Ouzhpenn ar fladenn,ez eus Doing the wrong thing gant Kaki King, Carte noir pe Swimming Horses Michael Brook, hag evit echu ar ganaouenn Goin'up the Country gant Canned Heat. Klevet e vez Harmonika barzh ar film, c'hoariet gant Charlie Musselwhite . 1. Setting Forth 2. No Ceiling 3. Far Behind 4. Rise 5. Long Nights 6. Tuolumne 7. Hard Sun 8. Society 9. The Wolf 10. End Of The Road 11. Guaranteed\nPrizioù gounezet gant ar film :\nGolden Globes 2008 : Kanaouenn gwellañ (Guaranteed) Gotham Awards : Gwellañ film Mil Valley Film Festival : Gwellañ c'hoarier (Emile Hirsch) National Board of Review : Gwelañ kasadenn Palm Springs International Film Festival : Gwellañ oberour ha gwellañ diskuliadenn Festival Internazional del Film di Roma : Priz ar juri Mostra Internacional de Cinema de São Paulo : Gwellañ film en ur yezh estren\nAdtapet diwar « https://br.wikipedia.org/w/index.php?title=Into_the_Wild&oldid=1848866 »\nDernière modification le 30 Gwe 2019, à 05:46


Cecilia Gallerani (1473 – 1536) a oa ur vaouez a renk uhel e dugelezh Milano, en Italia, e dibenn ar XVvet ha deroù ar XVIvet kantved, hag ar vrudetañ eus serc'hed niverus Ludovico Sforza, il Moro, dug Milano (1452-1508).\nBrudet eo evel " La dama con l'ermellino (Ritratto di Cecilia Gallerani), Itron an erminig e brezhoneg", a zo bet graet anezhi etre 1488 ha 1490 gant Leonardo da Vinci.\nCecilia Gallerani poltredet evel Itron an erminig gant Leonardo da Vinci. Mirdi Krakov.\n2 Serc'h da Ludovico Sforza\nCecilia a oa ganet en un tiegezh bras e Siena. He zad, Fazio, ne oa ket eus an noblañs, met kargoù en doa e lez Milano, ha kannad e voe e Firenze zoken hag e Lucca. He mamm, Margherita Busti, a oa merc'h d'un den a lezenn.\nDeskadurezh a voe roet dezhi evel d'he c'hwec'h breur. Komz latin a rae, kanañ brav, ha skrivañ barzhoniezh.\nE 1483, pa oa dek vloaz, e voe kefrisaet Cecilia da Stefano Visconti, met torret e voe e 1487 hep na oufemp petra a voe kaoz. E miz Mae 1489 e kuitaas ar gêr da vont d'ar Monastero Nuovo, hag eno marteze e tegouezhas gant Ludovico.\nSerc'h da Ludovico SforzaAozañ\nWar-dro 1489 e voe poltredet gant livour al lez, Leonardo da Vinci, a reas ar poltred anavezet evel ....\nPa oa Leonardo o labourat evit an tiegezh Sforza e Milano, hag o poltrediñ Cecilia, he doe amzer d'ober anaoudegezh gantañ ha gant e zonezonoù bras. E bediñ a reas d'he zi gant speredoù uhel kêr Milano hag eno e veze bodadegoù ma veze kaoz a brederouriezh hag a sevenadur, ha hi a rae war-dro kas ar c'haozeadegoù en-dro.\nGoude eured Ludovico il Moro da Beatrice d'Este, e viras Cecilia he ranndi e Porta Giovia, kastell Ludovico. Ur mab he doe gant an dug, e miz Mae 1491, hag a voe anvet Cesare.\nPa glevas Beatrice d'Este e veze he fried oc'h ober war-dro Cecilia e rankas Ludovico goulenn digant Cecilia kuitaat ar c'hastell ha lez an dugelezh. Harluet e voe eus al lez ha daou vloaz e chomas e Mantova gant Isabella d'Este, c'hoar-gaer dugez Milano. Goude e tistroas da Vilano, ha d'ar 27 a viz Gouhere 1492 e timezas d'ar c'hont Ludovico Carminati "il Bergamino". Da gentañ e oa o chom e Palez Verme, goude e voe roet ar Palez Carmagnola dezhi e 1492, da-geñver hec'h eured.\nE 1492 e timezas d'ar c'hont Ludovico Carminati de' Brambilla, lesanvet "il Bergamino", aotrou kastell San Giovanni in Croce. Pevar bugel he doe ar gontez.\nGoude marv he fried hag o mab (1514–1515), en em dennas er Villa Medici del Vascello, he c'hastell e San Giovanni in Croce, nepell diouzh Cremona. Eno etalc'he da zegemer arzourien ha speredoù uhelañ ar vro.\nCesare, mab Cecilia ha Ludovico Sforza, a voe anvet da Abad iliz San Nazaro Maggiore e Milano e 1498; e 1505, e voe anvet da chaloni Milano. Mervel a reas e 1512, da 19 vloaz.\nMervel a eure Cecilia e 1536, n'ouzer ket pe zeiz avat, d'an oad a 63 bloaz. Beziet e voe, a greder, e chapel an tiegezh Carminati en iliz San Zavedro.\nDaniela Pizzagalli: La Dama Con L'ermellino: Vita E Passioni Di Cecilia Gallerani Nella Milano Di Ludovico Il Moro, Rizzoli Editore, Mailand 1999, ISBN 88-17-86073-5\nAdtapet diwar « https://br.wikipedia.org/w/index.php?title=Cecilia_Gallerani&oldid=1821382 »


An ene skourret etre buhez ha marv - An tri hent\nAn ene skourret etre buhez ha marv\nAn Tri Hent May 11, 2019 October 15, 2020\nGoulenn: Petra a c’hoarvez gant ar speredoù enkorfet hag a zo e stad struzhek (koma) o c’horfoù e-pad mizvezhioù, ha zoken betek bloavezhioù ?\nRespont: “O stad a vo diouzh o flegenn-spered. Plegennoù a zo e-lec’h ma chom ar spered evel prizoniad ouzh ar c’horf ha ne zistag ket dioutañ betek ma vo permetet reseviñ harp ar vadoberourien speredel. Tud int staget-meurbet ar peurvuiañ ouzh ar vuhez danvezel ha n’en em stumm ket diouzh ar blegenn.\nE plegennoù all o deus ar speredoù ur frankiz keñverel dre hanterouriezh an trospered, daoust ma talc’hont ul liamm gant ar c’horf danvezel. En ur bern a droioù e taolenn tud dihunet diouzh ar c’homa an dremmvroioù hag an darempredoù gant boudoù hag a oa deut aroazo en treizh davet ar vuhez speredel. Boutin eo e krogont da sell ouzh ar vuhez gant lagadoù nevez goude an aprouv-se, en ur ziskuiliañ o zalvoudegezhioù diabarzh.\nE pep plegenn ec’h astenn al Leurenn Speredel o strivoù en taol-esae a harpañ. Evel-henn pouez ar bedenn, ar c’hempouez, ar gomz garantezus ha breudeurel, treuzkas ar peoc’h, ar c’haozeadennoù kentelius evit ma vo ar gwellañ stuzioù evit labour ar mad hag a sko, er mareoù-se, koulz war an hini glañv ha war ar re enkorfet (kerent ha mezeien)”.\n(Eus an abadenn Pinga Fogo gant Chico Xavier – 1971)\nPreviousPrevious post: Erbedoù e-keñver al loened\nNextNext post: Ster kuzhet a-dreñv ar c’hevellelezh